70,000 dijangka hadir Rumah Terbuka Aidilfitri PM, saji hidangan ala desa dan suasana kampung

PUTRAJAYA, 7 Mei - Majlis Rumah Terbuka Aidilfitri Perdana Menteri dan Anggota Jemaah Menteri 2022 bakal menyajikan hidangan tradisi ala desa dan suasana kampung.Lebih 70,000 pengunjung dijangka hadir majlis yang bertempat di Laman Sari, Kompleks Seri Perdana, di sini esok.Menurut Pengarah Pengurusan Pejabat Perdana Menteri, Mohd Sabri Seman persiapan kini lebih 90% lengkap dan kerja-kerja akhir giat dijalankan."Persiapan kita ini bermula awal Ramadan lagi, maklumlah bukan persiapan yang kecil banyak pihak yang melibatkan persiapan fizikal khemah, peralatan sistem bunyi, pengurusan sistem trafik aliran dan penyediaan makanan," katanya.Beliau ditemui pada sesi taklimat sambutan Majlis Rumah Terbuka Aidilfitri Perdana Menteri 2022 di sini.

Lazimnya majlis diadakan pada 1 Syawal namun tahun ini diraikan pada 7 Syawal bagi membolehkan orang ramai balik ke kampung beraya bersama keluarga.200 petugas Kementerian Kesihatan (KKM), Pejabat Kesihatan Daerah (PKD), Polis Diraja Malaysia (PDRM), Angkatan Pertahanan Awam (APM), Jabatan Sukarelawan Malaysia (RELA) akan memantau SOP pengunjung.Sebanyak 20 khemah disediakan untuk kemudahan pengunjung termasuk kemudahan untuk orang kurang upaya (OKU) dan warga emas.Pengunjung diingatkan patuh SOP baharu serta berpakaian kemas dan sopan.Perkhidmatan bas percuma disediakan dengan kekerapan setiap 15 hingga 20 minit mulai 9 pagi di tiga buah lokasi iaitu Putrajaya Sentral, Masjid Tuanku Mizah Zainal Abidin dan Masjid Putra.


Rumah Terbuka Aidilfitri Parlimen Bera meriah

BERA, 7 Mei - Hampir 40,000 Keluarga Malaysia hadir memeriahkan Rumah Terbuka Aidilfitri Parlimen Bera, di Laman Kerayong Bera.  Sambutan yang bermula pukul 9 pagi itu menyajikan pelbagai hidangan tradisional rakyat Pahang dari pelbagai daerah.  Kebanyakan pengunjung yang hadir berasa teruja dengan penganjuran rumah terbuka berkenaan, setelah dua tahun tidak dapat menikmati suasana perayaan susulan Perintah Kawalan Pergerakan (PKP) akibat COVID-19.  "Saya hadir dengan keluarga, anak dan isteri, pernah datang kerana keluarga saya di sini. Kali ini agak meriah lebih besar daripada sebelum ini, kita punya Ahli Parlimen sudah jadi Perdana Menteri, lebih meriah Alhamdulillah," kata Mohd Ikmal Hakim Mohd Zainal ketika ditemui RTM.  "Sebelum PKP ada jamuan macam ini, kita selalu datang, jamuan Perdana Menteri memang meriah. Selepas beberapa tahun semua gembira, makanan pun sedap," menurut Sundra Muthusamy.  "Saya memang tak pernah terlepas, cuma dua tahun sebelum ini PKP tidak ada. Sangat meriah sebab saya tengok ramai orang datang hari ini Alhamdulillah. Kebiasaannya orang datang jarang-jarang, kali ini serentak, memang cukup ramai dan meriah," jelas Hairul Izwan Ishak.

(Ismail Sabri beramah mesra dengan pengunjung dan meninjau juadah yang disediakan pada majlis Rumah Terbuka Aidilfitri Parlimen Bera)

Pelbagai juadah sinonim dengan sambutan hari raya khususnya makanan Pantai Timur seperti lemang, ketupat palas, rendang, nasi dagang dan laksa lemak disajikan kepada pengunjung menerusi 32 buah gerai.Penganjuran rumah terbuka yang berlangsung selama lima jam itu, turut menyaksikan pengunjung dihiburkan dengan lagu-lagu raya.  Sementara itu, esok Perdana Menteri menjemput semua Keluarga Malaysia untuk hadir beramai-ramai ke Majlis Rumah Terbuka Aidilfitri di Laman Sari Kompleks Seri Perdana, Putrajaya bermula pukul 10 pagi hingga 4 petang.


AwAS rekod 35,618 kesalahan memandu melebihi had laju pada Op Raya

PUTRAJAYA, 7 Mei - 35,618 kesalahan memandu melebihi had laju dikesan melalui kamera Sistem Keselamatan Kesedaran Automatik (AwAS).Jabatan Pengangkutan Jalan (JPJ) dalam kenyataan berkata sejak Op Hari Raya Aidilfitri dijalankan bermula 29 April, sebanyak 4.7 juta kenderaan telah dikesan dan direkodkan melalui kamera AwAS di lebuh raya di seluruh negara.Sebanyak 1.5 juta kenderaan telah melalui kamera AwAS di lampu isyarat dengan lebih 10,000 kenderaan direkod melanggar lampu isyarat merah.

Kesalahan tidak mematuhi had laju dan melanggar lampu isyarat melalui kamera AwAS merupakan antara lima kesalahan utama yang akan dikenakan tindakan mahkamah dan tidak boleh dikompaun.Sekiranya disabitkan kesalahan boleh dikenakan denda sehingga RM2,000.Pengguna jalan raya yang melakukan kedua-dua kesalahan iaitu memandu melebihi had laju dan melanggar lampu isyarat merah juga direkodkan dengan tindakan sehingga empat mata demerit berjadual.


Dua OKU diselamatkan selepas terkandas di Gunung Santubong

KUCHING, 7 Mei - Gara-gara terlalu keletihan, dua Orang Kurang Upaya (OKU) yang terkandas semasa mendaki Gunung Santubong berjaya diselamatkan sepasukan lapan anggota bomba pada petang Jumaat.Mangsa, Hillary Mupug, 26 tahun dan Meriah Mohamad Huzairi, 25 tahun tidak mampu untuk turun pada tahap lapan gunung terbabit sejak pukul 5 petang.Menurut Komander Operasi dari Balai Bomba dan Penyelamat Petra Jaya, Pero Guyuh, melihat situasi itu, mangsa kemudiannya meminta bantuan dari pihak Sarawak Forestry.

"Susulan itu bomba mengaktifkan operasi menyelamat dua OKU terbabit selain dibantu pihak polis dan juga Sarawak Forestry," katanya. Tambahnya, tempoh dua jam diperlukan bomba untuk sampai ke lokasi pasangan terbabit.  Kedua-dua OKU berkenaan kemudiannya dibawa turun dengan selamat kira-kira pukul 7.30 malam ke kaki gunung tanpa sebarang kecederaan.


KKM tidak perakukan produk makanan ganti ubat rawat diabetes

PUTRAJAYA, 7 Mei - Kementerian Kesihatan Malaysia (KKM) menegaskan bahawa kementerian itu tidak pernah memperakukan mana-mana produk makanan yang boleh menggantikan ubatan termasuk insulin untuk merawat diabetes.KKM membuat penafian tersebut menerusi ciapan di Twitter rasminya pada lewat petang Jumaat ekoran dakwaan mengenai perkara itu dibuat satu laman Facebook menggunakan nama 'Ainalienshop-TW'.KKM berkata, gambar yang digunakan dalam laman Facebook itu untuk mempromosikan produk yang kononnya dapat merawat diabetes merupakan gambar yang telah diubahsuai.Gambar tersebut memaparkan Menteri Kesihatan, Khairy Jamaluddin memegang satu produk yang didakwa dapat merawat penyakit diabetes.

Susulan itu, KKM menyeru agar masyarakat tidak mudah terpedaya dan terpengaruh dengan kenyataan yang tidak diketahui kesahihannya."KKM juga sekali lagi ingin menegaskan kepada para pengusaha atau pemilik produk untuk lebih bertanggungjawab dan tidak mengambil kesempatan serta mengelirukan orang ramai," kata kenyataan tersebut.Ekoran perkara itu, Ketua Pengarah Kesihatan, Tan Sri Dr Noor Hisham Abdullah turut meluahkan kekesalannya di Twitter rasmi beliau."Satu lagi berita palsu disebarkan oleh mereka yang tidak bertanggungjawab untuk kepentingan perniagaan," ciapnya.


Banjir di Pontian, surut sepenuhnya

PONTIAN, 6 Mei - Pusat pemindahan sementara,(PPS) Sekolah Kebangsaan (SK) Melayu Raya, Pontian yang menempatkan 19 penduduk terjejas daripada empat keluarga ditutup secara rasminya 5 petang tadi.

Sekretariat Jawatankuasa Pengurusan Bencana Daerah dalam kenyataan berkata dua PPS, iaitu PPS SK seri Bunian ditutup semalam. Manakala PPS SK Seri Bukit Panjang, ditutup 4 petang tadi.

(PPS SK Melayu Raya ditutup secara rasmi 5 petangselepas banjir di situ surut sepenuhnya)

Hujan lebat yang berterusan sejak kira-kira 5.30 pagi pada 4 Mei lalu menyebabkan beberapa rumah penduduk di Kampung Sri Segambut, Kampung Jasa Sepakat dan Kampung Bukit Panjang dinaiki air. Susulan itu, tiga buah PPS dibuka, bagi menampung, keseluruhan 168 penduduk terjejas.


Kerajaan jamin tambang ECRL tidak membebankan pengguna - Wee

KUALA LUMPUR, 6 Mei - Kerajaan memberi jaminan kadar tambang perkhidmatan pengangkutan Laluan Rel Pantai Timur (ECRL) yang akan ditetapkan kelak tidak akan membebankan pengguna.Menteri Pengangkutan Datuk Seri Dr Wee Ka Siong berkata dakwaan Pengerusi PKR Terengganu Azan Ismail bahawa tambang ECRL sehingga enam kali ganda lebih tinggi berbanding harga tiket penerbangan adalah bersifat spekulatif dan tidak berasas.

(Menteri Pengangkutan, Datuk Seri Dr Wee Ka Siong)

Beliau berkata perbincangan berhubung perkara itu masih berjalan di peringkat kerajaan bagi menetapkan kadar tambang penumpang ECRL untuk setara berbanding kadar tambang yang dikenakan oleh perkhidmatan tren elektrik (ETS) Keretapi Tanah Melayu Berhad (KTMB) di Pantai Barat Semenanjung.

"Sepertimana yang diketahui, kadar tambang ETS adalah amat berpatutan dan lebih rendah berbanding kadar tiket pesawat bagi laluan dan destinasi di Pantai Barat Semenanjung. Penetapan kadar tambang ECRL adalah berdasarkan Akta Pengangkutan Awam Darat (APAD).

Secara dasarnya, kadar tambang yang ditetapkan kelak akan memastikan ECRL terus berdaya saing dengan harga berpatutan dan dalam masa sama berupaya menanggung kos pengoperasian serta penyelenggaraan. Apa yang paling penting, ia tidak akan membebankan para pengguna," katanya menerusi satu kenyataan di Facebook rasmi beliau hari ini.Semalam, media melaporkan Azan dipetik sebagai berkata tambang ECRL dijangka mahal ekoran kos pembinaannya yang tinggi dan menggesa kerajaan meneliti aspek kemampuan rakyat untuk membayar tambang perkhidmatan projek prasarana pengangkutan itu yang dijangka siap pada penghujung 2026.-BERNAMA


Lebih 8,000 saman kesalahan jalan raya dikeluarkan JPJ

GENTING HIGHLANDS, 6 Mei - 8,036 saman kesalahan jalan raya dikeluarkan Jabatan Pengangkutan Jalan (JPJ) sepanjang Operasi Hari Raya Aidilfitri 2022, di seluruh negara sehingga semalam.

Kesemua saman dikeluarkan menerusi pemeriksaan 44,737 kenderaan sejak operasi bermula pada 29 April laluPengarah Kanan Penguatkuasa JPJ, Datuk Lokman Jamaan berkata masih ramai lagi pemandu yang mengingkari peraturan jalan raya, walaupun pihaknya sebelum ini telah menasihati pemandu agar mematuhi peraturan. Beliau menyatakan perkara itu ketika melakukan pemeriksaan khas di Terminal Bas Genting Highlands, Pahang.

(Pengarah Kanan Penguatkuasa JPJ, Datuk Lokman Jamaan)

Sementara itu, 11 buah bas diperiksa dan kesemuanya mematuhi peraturan ditetapkan.Operasi bertujuan memastikan kenderaan awam terlibat berada dalam keadaan baik termasuk mempunyai brek kedua selain pemandu yang mematuhi undang-undang."Pemeriksaan khusus yang kami jalankan juga terhadap bas-bas ini termasuk bagi bas-bas persiaran."Mereka perlu ada brek kedua, kerana laluan-laluan ini memanglah laluan-laluan yang memerlukan brek yang betul-betul terbaik bagi memastikan keselamatan", katanya.27 kenderaan berat yang melanggar larangan berada atas jalan raya semasa tempoh perayaan turut dikenakan tindakan.


Enam cedera ringan kereta Kancil rempuh restoran tom yam

MELAKA, 6 Mei - Kereta jenis Perodua Kancil yang merempuh masuk sebuah restoran tom yam menyebabkan enam pelanggan termasuk seorang kanak-kanak berusia setahun mengalami kecederaan ringan.Ketua Polis Daerah Melaka Tengah Asisten Komisioner Christopher Patit berkata, detik cemas itu berlaku pada pukul 7.15 malam di Jalan Hang Li Po, Bukit Baru di sini, semalam.Menurutnya, kereta Perodua Kancil yang dipandu warga emas lelaki berusia 66 tahun, tertekan pedal minyak lalu merempuh masuk ke dalam restoran tersebut.“Siasatan mendapati pemandu tersebut baru selesai makan di restoran itu dan hendak menghidupkan kenderaan yang diletakkan di ruang parkir di hadapan restoran berkenaan."Bagaimanapun pemandu tersebut tertekan pedal minyak dan menyebabkan keretanya terus merempuh masuk ke dalam restoran lalu melanggar tembok dinding dan beberapa meja makan batu di dalam restoran tersebut,” katanya dalam kenyataan di sini pada Jumaat.

(Tiada kemalangan jiwa dilaporkan ketika insiden berlaku/FOTO media sosial)

Katanya, enam pelanggan berusia setahun hingga 56 tahun yang berasal dari Melaka, Johor dan Pulau Pinang dirawat di Zon Hijau Hospital Melaka manakala pemandu tidak mengalami sebarang kecederaan."Ketika kejadian cuaca baik dan terdapat rakaman sistem kamera litar tertutup (CCTV) serta saksi bebas yang tampil bagi membantu siasatan mengikut Seksyen Rule 10LN 166/58," katanya.


Kematian doktor pelatih : Pasukan Petugas bebas ditubuhkan - KJ

KUALA LUMPUR, 6 Mei, - Pasukan Petugas bebas akan ditubuhkan bagi menyiasat kes kematian seorang doktor pelatih di sebuah hospital di Pulau Pinang.

Pasukan tersebut dipertanggungjawab untuk menyiasat kes serta budaya ‘buli’ yang didakwa berlaku.

(Menteri Kesihatan, Khairy Jamaluddin Abu Bakar)

Menteri Kesihatan, Khairy Jamaluddin Abu Bakar dalam twitter rasminya memaklumkan, beliau telah menerima laporan mengenai kes itu daripada Ketua Jabatan hospital berkenaan.Menurutnya, pihak Polis Diraja Malaysia (PDRM) kini dalam proses melengkapkan siasatan berhubung kejadian itu.


PBB gesa konflik bersenjata di Ukraine dihentikan

NEW YORK, 6 Mei - Pertubuhan Bangsa Bersatu (PBB) dan beberapa negara menggesa supaya perang Rusia di Ukraine ditamatkan.Gesaan dibuat tanpa penekanan terhadap usaha menghidupkan semula rundingan damai kedua-dua negara yang nampaknya terhenti."Pencerobohan Rusia terhadap Ukraine adalah melanggar integriti wilayahnya dan Piagam Pertubuhan Bangsa Bersatu," kata Setiausaha Agung PBB, Antonio Guterres dalam mesyuarat Majlis Keselamatan anjuran Amerika Syarikat.

(Setiausaha Agung PBB, Antonio Guterres/Foto fail)

“Ia mesti berakhir demi rakyat Ukraine, Rusia dan seluruh dunia,” tambahnya.Guterres baru-baru ini melawat Moscow dan Kiev untuk menyokong pemindahan orang awam dari bandar pelabuhan Mariupol yang terjejas.Majoriti anggota Majlis Keselamatan, termasuk China, Amerika Syarikat, Ireland, Perancis dan Mexico menggesa agar konflik yang telah berlarutan selama berbulan-bulan itu dihentikan.Duta China ke PBB, Zhang Jun menegaskan, hanya diplomasi akan menamatkan pertempuran sambil mengkritik tindakan Amerika Syarikat dan negara-negara Barat menghantar senjata ke Ukraine. -AFP


Habiskan cuti perayaan di PPS

PONTIAN, 6 Mei - Banjir kilat yang berlaku di beberapa kawasan di Pontian, Johor sejak Khamis lepas menyebabkan penduduk terpaksa menghabiskan cuti perayaan mereka di Pusat Pemindahan Sementara.  Mereka tidak dapat menziarahi saudara mara dan sahabat handai kerana semua persiapan terjejas teruk.  Susiah Zainal Abidin, 41 tahun, berkata waktu berhari raya bersama ahli keluarga juga terjejas.

"Budak -budak duduk asrama jadi sekolah cuti, nak bawalah diorang jalan-jalan raya. Habis dah macam ni tak dapatlah."Raya pertama je dapat rumah saudara tiga buah rumah, lepas tu dah tak boleh ke mana-mana lagi," katanya. Miskiah Kundari, 59 tahun, pula berkata tiada kerugian besar dialami. Persediaan telah dibuat ketika paras air mula naik di kawasan rumahnya.  "Setiap kali banjir, rumah kita memang dah agak dah jaga dari awal kita memang siap sedia mana-mana yang patut kita selamatkan," katanya Keadaan ketika ini dilaporkan beransur pulih.


Mayat lelaki ditemukan di Sungai Golok

TUMPAT, 6 Mei- Mayat seorang lelaki tanpa pakaian dalam keadaan tangan dan kaki terikat ditemukan di tebing sungai Golok di Kampung Simpangan, Tumpat, Kelantan 7.25 pagi tadi.Menurut Pemangku Ketua Polis Daerah Tumpat, Superintenden Tan Seng Lee, pemeriksaan ke atas mayat yang ditemukan orang awam mendapati bahagian muka turut ditutup dengan ikatan kain. Mayat yang belum dikenal pasti berusia lingkungan 30 hingga 40 an itu dipercayai sudah 24 jam barada dalam air.

(Keadaan mayat yang tidak dikenali ditemukan di tebing sungai Golok di Kampung Simpangan, Tumpat, Kelantan)

Mengulas lanjut beliau berkata, polis Kelantan akan terus berhubung dan bekerjasama dengan pihak berkuasa Selatan Thailand bagi siasatan lanjut.Kes disiasat di bawah Seksyen 302 Kanun Keseksaan.


Siswa siswi diingatkan patuhi peraturan lalu lintas dan SOP

(Dekan Hal Ehwal Pelajar Universiti Utara Malaysia, Dr Kamarul Azman Khamis)

ALOR SETAR, 6 Mei - Mahasiswa dan mahasiswi Universiti Utara Malaysia (UUM) diingatkan agar sentiasa menjaga tingkah laku, jangan lakukan perkara yang melanggar peraturan dan undang-undang terutama berkaitan jalan raya ketika musim perayaan Hari Raya Aidilfitri.  Ini bagi mengelak berlakunya musibah atau kejadian yang tidak diingini yang boleh memberi implikasi buruk kepada diri dan pihak universiti.  Dekan Hal Ehwal Pelajar Universiti Utara Malaysia, Dr Kamarul Azman Khamis berkata, lebih 4,000 siswa dan siswi UUM pulang ke kampung halaman masing-masing untuk menyambut Aidilfitri tahun ini.

Manakala kira-kira 300 pelajar antarabangsa kekal berada di kampus sepanjang musim perayaan.  "Apa pun pergerakan, SOP perlulah dijaga dengan sebaik mungkin, janganlah kita sewenang-wenangnya keluar lepak sana sini dan mengakibatkan musibah kepada universiti khususnya. Jadi jagalah pergerakan dengan sebaik mungkin insya-Allah mudah-mudahan Hari Raya ini raya yang cukup bermakna untuk semua mahasiswa di UUM sama ada di luar sana ataupun yang masih berada di dalam kampus," kata Dr Kamarul Azman kepada RTM di Alor Setar.Beliau berkata, siswa dan siswi yang pulang ke kampung halaman dijangka kembali ke kampus dalam tempoh terdekat.


Hepatitis akut: KKM tingkat survelan di klinik kesihatan, hospital

PUTRAJAYA, 6 Mei- Kementerian Kesihatan Malaysia (KKM) telah meningkatkan survelan bagi hepatitis akut di klinik kesihatan dan hospital seluruh negara.Menteri Kesihatan, Khairy Jamaluddin Abu Bakar berkata, ia dibuat dengan menggunakan definisi kes yang telah dipersetujui oleh pakar perubatan klinikal dan kesihatan awam.Menurutnya, KKM juga sedang membangunkan protokol rujukan dan pengurusan kes ‘Hepatitis Akut yang Tidak Diketahui Penyebabnya’.“Dalam pada itu, pengamal perubatan di klinik kesihatan kerajaan dan swasta diminta merujuk kanak-kanak berumur satu bulan hingga kurang 18 tahun yang menunjukkan gejala jaundis dan gejala lain hepatitis akut seperti hilang selera makan, loya, muntah, kelesuan atau air kencing berwarna gelap ke hospital untuk pengurusan kes selanjutnya,” katanya dalam kenyataan hari ini.Pada 23 April lalu, Pertubuhan Kesihatan Sedunia (WHO) melalui WHO Event Information Site (EIS) telah melaporkan kejadian ‘Hepatitis Akut yang Tidak Diketahui Penyebabnya’ (Acute Hepatitis of Unknown Aetiology) yang berlaku dalam kalangan kanak-kanak berumur antara satu bulan hingga 16 tahun.

(Gambar hiasan hepatitis kepada kanak-kanak/ REUTERS)

Sehingga 21 April 2022, WHO menerima laporan sebanyak 169 kes melibatkan 12 negara, namun hanya satu kematian telah dilaporkan.Bagaimanapun, penyebab hepatitis akut belum dapat ditentusahkan dan masih dalam siasatan. Dianggarkan 10 peratus daripada 169 kes yang dilaporkan memerlukan transplantasi hepar.Mengulas lanjut, Khairy berkata, hasil pemantauan buat masa ini, terdapat seorang kanak-kanak lelaki tempatan berusia empat tahun 11 bulan di Sabah dengan gejala hepatitis akut telah mendapatkan rawatan hospital di Sabah pada Mac lalu.Ujarnya, kanak-kanak terbabit mengalami gejala jaundis, demam, kurang selera makan, loya dan muntah.“Dilaporkan juga fungsi hepar kanak-kanak ini semakin merosot sehingga memerlukan transplantasi hepar pada 30 Mac 2022 di hospital di Lembah Klang.“Kanak-kanak ini telah discaj dari hospital pada 21 April 2022 dalam keadaan sihat. Siasatan awal mendapati dia tidak mempunyai sejarah penyakit lain selain jangkitan SARS-CoV-2.“Siasatan masih lagi dijalankan untuk menentukan sama ada kes ini memenuhi kriteria ‘Hepatitis Akut yang Tidak Diketahui Penyebabnya’,” jelasnya.


PM Singapura terima darjah kebesaran bawa gelaran Datuk

JOHOR BAHRU, 6 Mei- Perdana Menteri Singapura, Lee Hsien Loong menerima Darjah Mahkota Johor Yang Amat Mulia Pangkat Pertama Dato Sri Paduka Mahkota Johor.Darjah kebesaran tertinggi Istana Johor yang membawa gelaran Datuk itu dikurniakan Sultan Johor, Sultan Ibrahim Sultan Iskandar.Pengurniaan dibuat di Istana Besar, Johor Bahru, pagi tadi. Sultan Ibrahim turut berkenaan mengurniakan Darjah Sultan Ibrahim Johor Yang Amat Disanjungi Pangkat Pertama Dato Sri Mulia Sultan Ibrahim Johor kepada isteri Hsien Loong, Ho Ching yang membawa gelaran Datin Paduka.

(Perdana Menteri Singapura, Lee Hsien Loong dan isteri, Ho Ching/ FB Sultan Ibrahim Sultan Iskandar)

Pengurniaan dibuat sebagai simbol persahabatan dan hubungan erat Johor dan Singapura.Sebelum ini, beberapa pemimpin negara republik itu pernah dikurniakan darjah kebesaran Istana Johor.Ini termasuk mantan Perdana Menteri, mendiang Lee Kuan Yew.

(Pengurniaan dibuat di Istana Besar, Johor Bahru pagi tadi / FB Sultan Ibrahim Sultan Iskandar)


Banjir Pontian: 51 masih di PPS, sebuah PPS ditutup

JOHOR BAHRU, 6 Mei - Seramai 51 orang mangsa banjir kilat di daerah Pontian masih berada di dua pusat pemindahan sementara (PPS) setakat 8 pagi tadi, selepas satu PPS ditutup semalam.Sekretariat Jawatankuasa Pengurusan Bencana Daerah (JPBD) Pontian menerusi kenyataan memaklumkan PPS Sekolah Kebangsaan (SK) Seri Bunian yang menempatkan 117 individu daripada 20 buah keluarga ditutup pada pukul 6 petang semalam.“Dua PPS yang masih beroperasi iaitu SK Seri Bukit Panjang menempatkan 32 individu daripada tujuh keluarga, manakala SK Melayu Raya pula 19 individu daripada empat keluarga,” menurut kenyataan itu.Pemantauan masih dibuat, Angkatan Pertahanan Awam Malaysia (APM), Penghulu, Ketua Kampung, RELA, Polis DiRaja Malaysia (PDRM) dan Jabatan Kebajikan Masyarakat (JKM)Hujan lebat berterusan pada dua hari lepas telah menyebabkan beberapa buah rumah di Kampung Seri Segambut, Kampung Bukit Panjang dan Kampung Jasa Sepakat dinaiki air.

(Salah sebuah rumah yang ditenggelami air  selepas hujan lebat yang berterusan)


Banjir Pontian: Satu PPS ditutup, jumlah penduduk terjejas berkurangan

PONTIAN, 5 Mei - Sebuah Pusat Pemindahan Sementara (PPS) Sekolah Kebangsaan Sri Bunian yang menempatkan 117 penduduk terjejas banjir sebelum ini, ditutup secara rasmi petang tadi.  Manakala hingga pukul 8 malam, jumlah mereka yang berlindung di dua PPS berkurang kepada 51 orang daripada 11 keluarga.  Sekretariat Jawatankuasa Pengurusan Bencana Daerah dalam kenyataan memaklumkan, PPS SK Melayu Raya menempatkan 19 penduduk (4 keluarga) dari Kampung Sri Segambut.

Manakala PPS SK Seri Bukit menempatkan 32 orang penduduk (7 keluarga) dari Kampung Bukit Panjang.

"Pemantauan dan pemindahan dibantu Angkatan Pertahanan Awam Malaysia (APM), Penghulu, Ketua Kampung, Rela, Polis DiRaja Malaysia(PDRM) dan Jabatan Kebajikan Masyarakat," menurut kenyataan itu.

(Keadaan rumah di Kampung Sri Gambut, yang dinaiki air susulan hujan lebat lebih dua jam bermula pukul 3.30 pagi, 4 Mei 2022/BERNAMA)

Sementara itu di Mersing, jumlah mangsa kebakaran dua buah rumah di Kampung Gajah Mati ditempatkan di PPS Kompleks Penghulu Mukim Jemaluang, Mersing. Kesemua mereka kekal 31 orang.


Taiwan batal perjanjian beli helikopter antikapal selam AS

(Salah satu helikopter buatan Lockheed Martin Corp Sikorsky/AFP)

TAIPEI, 5 Mei - Taiwan telah memilih untuk tidak membeli helikopter antikapal selam dari Amerika Syarikat kerana terlalu mahal, kata menteri pertahanannya pada Khamis.Negara Pulau itu merancang untuk membeli sehingga 12 helikopter Seahawk tetapi perjanjian itu telah dibatalkan kerana Taipei mengutamakan kos yang lebih rendah dan lebih banyak senjata mudah alih untuk menentang sebarang ancaman daripada China.Awal tahun ini, media tempatan melaporkan bahawa penjualan itu mungkin gagal selepas Washington menyimpulkan bahawa helikopter bukanlah pertaruhan terbaik untuk keperluan "peperangan asimetri" Taiwan.

(Taiwan batal membeli helikopter anti-kapal selam MH-60R Sikorsky/REUTERS)

Taiwan telah beralih kepada strategi "landak" yang bertujuan melengkapkan persediaan menangkis serangan daripada tentera China yang jauh lebih besar.Hari ini, Menteri Pertahanan, Chiu Kuo-cheng mengesahkan perjanjian helikopter telah dibatalkan."Kami merasakan harganya terlalu tinggi dan ia melebihi kemampuan kami," katanya kepada penggubal undang-undang.23 juta penduduk Taiwan hidup bawah ancaman pencerobohan berterusan daripada China, yang menganggap pulau demokrasi itu sebagai wilayahnya. -AFP


Ciri baharu MySejahtera berupaya kawal penyakit berjangkit

KUALA LUMPUR, 5 Mei - Ciri-ciri baharu pada aplikasi MySejahtera berupaya mengawal penularan penyakit berjangkit lain termasuk penyakit tangan, kaki dan mulut (HFMD) dengan segera.Pakar Kesihatan Awam Universiti Kebangsaan Malaysia (UKM), Profesor Dr. Sharifa Ezat Wan Puteh berpendapat menerusi aplikasi berkenaan, masa saringan, langkah pengesanan dan kawalan akan menjadi lebih pantas dan mudah."Kita boleh melihat risiko apa yang berlaku di kawasan tersebut contohnya terdapat kes yang ramai belum lengkap vaksin ataupun terdapat kemasukan varian baharu ini menyebabkan kes berlaku setempat dan boleh dikesan dengan lebih mudah dan cepat melalui aplikasi ini."Jadi ini merupakan satu yang jika Malaysia boleh jalankan dengan berkesan, untuk kawalan penyakit berjangkit sangat-sangat bagus," katanya kepada RTM.

(Profesor Dr. Sharifa Ezat Wan Puteh)

Beliau menjelaskan demikian sebagai mengulas fungsi terbaharu aplikasi MySejahtera yang diumumkan Menteri Kesihatan, Khairy Jamaluddin baru-baru ini.Tambah Sharifa Ezat, fungsi HotspotTracker atau menjejak kawasan titik panas ini akan menjadi mudah jika pengguna berdisiplin berkongsi maklumat terkini melalui aplikasi tersebut.Namun, beliau tidak menafikan akan wujud isu hak peribadi pengguna, di mana aplikasi tersebut mampu mengesan kedudukan pesakit atau mereka yang berisiko mendapat penyakit berjangkit.


Melaka sasar 1 juta pelancong dari Indonesia melalui laluan laut

KOTA LAKSAMANA, 5 MEI - Kerajaan negeri Melaka menyasarkan 1 juta pelancong dari Indonesia bakal memasuki negeri itu melalui laluan laut.  Sasaran itu sejajar dengan perjalanan feri yang membawa kira-kira 600 penumpang dari Dumai, Indonesia ke Melaka setiap minggu.  Exco Pelancongan, Warisan dan Kebudayaan negeri, Datuk Muhamad Jailani Khamis berkata, kemasukan ke Melaka melalui laluan laut mula dibuka hari ini dengan membawa lebih 200 penumpang pada setiap perjalanan pada Selasa, Khamis dan Sabtu.  Menurutnya, 90% pelancong dari republik itu mengunjungi Melaka bagi tujuan perubatan di hospital pakar sekitar negeri ini.  Sehubungan itu, penekanan akan diberi kepada subsektor pelancongan kesihatan.Fokus juga akan diberi kepadan subsektor pelancongan lain secara berperingkat.

"Difahamkan feri telah ada jadual dalam seminggu ini Melaka ke Dumai pada hari Rabu, Jumaat dan Ahad. Dumai ke Melaka pada Selasa, Khamis dan Sabtu."Jadi kita jangka dan kita rencanakan insya-Allah dalam 3 bulan yang mendatang ni kita kalau boleh nak trip feri ni setiap hari, bukan 3 kali seminggu. Tapi pihak feri telah dimaklumkan saya memang dah ada jadual Melaka ke Dumai sebanyak 3 kali seminggu iaitu Rabu, Jumaat dan Ahad. "Memang kita memberi penekanan kepada pelancongan kesihatan selepas ni kita akan memberi penekanan dengan keluarga dalam proses era endemik ini," kata Muhamad Jailani ketika ditemui diKompleks Immigresen, Kastam, Kuarantin dan Keselamatan Melaka (ICQS) di sini bagi menyambut ketibaan feri pertama dari Dumai selepas pembukaan semula sempadan negara.  Seramai 175 penumpang tiba dari Dumai, Indonesia dengan menaiki feri Indomal Kingdom.


SHMMP-HRP 2022: 10 kes langgar AKHAP 2011

PUTRAJAYA, 5 Mei - 6,702 premis perniagaan di peringkat borong dan runcit telah diperiksa sejak pelaksanaan Skim Harga Maksimum Musim Perayaan Hari Raya Puasa 2022 dari 26 April hingga 4 Mei. 10 kes didapati melanggar perundangan Akta Kawalan Harga dan Antipencatutan 2011 (AKHAP 2011). Pengarah Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) Azman Adam dalam kenyataan berkata kesalahan yang dikesan melibatkan kegagalan mematuhi keperluan tanda harga dan menjual barang kawalan melebihi harga maksimum.Penguatkuasaan terhadap pelaksanaan SHMMP-HRP 2022 akan diteruskan di seluruh negara hingga tamat tempoh pelaksanaan pada 10 Mei.

"Penentuan harga maksimum ayam dan telur akan terus berkuat kuasa hingga 5 Jun. "Tindakan tegas akan diambil terhadap mana-mana pihak yang gagal mematuhi peraturan-peraturan bawah skim berkenaan," menurut kenyataan itu. Mengulas mengenai keputusan kerajaan melalui KPDNHEP memanjangkan penguatkuasaan SHMMP-HRP 2022 dari 26 April hingga 10 Mei dari tarikh asal 6 Mei beliau berkata, langkah itu amat tepat kerana membolehkan seluruh Keluarga Malaysia berbilang kaum meneruskan tradisi kunjung-mengunjung dan rumah terbuka dalam suasana harmoni dan selamat.


Rumah Terbuka Aidilfitri Parlimen Bera Sabtu ini - Ismail Sabri

KUALA LUMPUR, 5 Mei - Perdana Menteri, Datuk Seri Ismail Sabri Yaakob menjemput orang ramai untuk menghadiri Rumah Rerbuka Aidilfitri Parlimen Bera, Sabtu ini. Menerusi catatan di laman Facebook hari ini, Ismail Sabri memaklumkan rumah terbuka itu akan diadakan di Laman Kerayong, Bera dari pukul 9 pagi hingga 2 petang."Sabtu ini, 7 Mei 2022 jom hadir beramai-ramai ke Rumah Terbuka Aidilfitri Parlimen Bera."Bawa sekali anak-anak, keluarga dan rakan taulan. "Kita beraya bersama-sama sebagai sebuah Keluarga Malaysia," tulisnya.

(Poster jemputan Rumah Rerbuka Aidilfitri Parlimen Bera yang turut dikemaskini di Facebook rasmi Ismail Sabri Yaakob)


20 ekor gajah liar cerobohi kawasan petempatan penduduk di Kampung Kuala Sat, Jerantut

JERANTUT, 5 Mei - Kira-kira 20 ekor gajah liar telah menceroboh masuk kawasan petempatan penduduk dan memusnahkan sebuah rumah ibu tunggal di Kampung Kuala Sat, dekat Jerantut.  Pengerusi Jawatankuasa Pembangunan Keselamatan Kampung (JPKK) Kuala Sat, Abdul Jabar Dollah berkata, ketika kejadian ibu tunggal tersebut tinggal berseorangan.Anaknya, Azila Yaakob, 35 tahun, tiada di rumah kerana berhari raya di rumah saudara di Taman Negara Kuala Tahan, sejak Ahad lalu.  Menurutnya, kumpulan gajah liar mula dikesan berada di sekitar kawasan rumah ibu tunggal itu sejak 12.30 tengah malam tadi sebelum bertindak memecahkan pintu dan tingkap serta berada di sekitar kediaman berkenaan hingga jam 4 pagi.  "Penduduk kampung mengambil langkah mengguna tayar terpakai untuk menghalau kumpulan gajah bagi mengelak berlakunya pencerobohan ke kawasan kediaman yang lain," kata Abdul Jabar ketika mengiringi Ahli Mesyuarat Kerajaan Negeri Pahang, Datuk Nazri Ngah yang juga Ahli Dewan Undangan Negeri Pulau Tawar menziarahi rumah mangsa, Zainab Musa, 55 tahun, dan menyampaikan bantuan di kampung tersebut hari ini.

(Kira-kira 20 ekor gajah liar telah menceroboh masuk kawasan petempatan penduduk)

Katanya, renjer Jabatan Perlindungan Hidupan Liar dan Taman Negara (Perhilitan) telah dimaklumkan berkaitan kejadian itu dan datang ke lokasi untuk menghalau haiwan liar itu keluar dari kampung tersebut.  Sementara itu, ibu tunggal, Zainab berkata, dia terkejut apabila mendapati pintu dan tingkap rumah Projek Perumahan Rakyat Termiskin (PPRT) yang diduduki sejak beberapa tahun lalu serta peralatan perabot dan dapur habis musnah dirosakkan oleh kawanan gajah liar itu.  Menurutnya, kumpulan haiwan liar itu pernah dikesan berada di sekitar kawasan rumah dengan meninggalkan tompokan najis bertaburan.  Dia dan keluarga kini terpaksa menumpang di rumah saudara di kampung yang sama.  Sementara itu, Nazri Ngah memberikan jaminan untuk membantu ibu tunggal tersebut membina rumah baharu PPRT menerusi peruntukan kerajaan negeri dengan segera.


TH tawar khidmat dam, korban di aplikasi THiJARI

KUALA LUMPUR, 5 Mei - Lembaga Tabung Haji (TH) menawarkan perkhidmatan bayaran dam dan korban melalui aplikasi THiJARI untuk bakal jemaah haji tahun ini.Pemangku Pengarah Eksekutif Operasi, Mohamed Ameen Abdul Wahab memaklumkan bakal haji boleh membuat pembayaran dam sebelum ke tanah suci, seiring dengan keputusan Jawatankuasa Penasihat Ibadat Haji yang menggalakkan pelaksanaan bayaran pada kadar yang ditentukan sebelum sampai di tanah suci. "Pembayaran dam yang diterima ialah untuk Dam Haji Tamattu’ dan Dam Haji Qiran di mana daging dam ini akan diagihkan kepada penduduk yang layak di Tanah Suci Makkah. "Manakala daging korban akan diagihkan oleh Bank Pembangunan Islam (IDB) kepada penduduk Islam yang layak terutama di benua Afrika," katanya dalam satu kenyataan hari ini.Beliau berkata pembayaran dam adalah pada kadar RM590 bagi seekor kibas, manakala pembayaran korban ialah pada kadar RM955.80 untuk seekor kibas dan RM5,900 untuk seekor lembu."Pembayaran dam dan korban ini boleh dilaksanakan melalui THiJARI bermula Isnin ini, 9 Mei atau di mana-mana pejabat TH seluruh negara."Pelaksanaan korban ini adalah kerjasama TH dengan IDB yang berpangkalan di Jeddah. Ia juga buat julung kalinya bukan sahaja dibuka kepada bakal-bakal haji tetapi kepada semua pendeposit TH.

Menurut Mohamed Ameen perkhidmatan korban ini juga merupakan satu lagi perkhidmatan baru yang ditawarkan TH kepada pendeposit melalui THiJARI."Untuk menggunakan perkhidmatan pembayaran dam dan korban, bakal-bakal haji dan pendeposit TH perlu mendaftar sebagai pengguna THiJARI melalui pautan www.thijari.com.my yang amat mudah dan selamat. Setakat ini, jumlah pengguna THiJARI telah pun mencecah hampir 1.5 juta."THiJARI kini menawarkan pelbagai perkhidmatan dalam talian antaranya pindahan melalui FPX, permohonan pembukaan akaun TH, rayuan haji, kemaskini maklumat peribadi dan yang terbaru adalah Semakan Terimaan Tawaran Haji serta banyak lagi," katanya.Beliau berkata sempena Hari Raya Aidilfitri, THiJARI turut menyediakan pindahan eDuit Raya bagi memudahkan pendeposit memberi duit raya kepada sanak saudara yang jauh.Bagi sebarang pertanyaan, sila hubungi Tabung Haji Contact Centre (THCC) di talian +603 - 6207 1919 atau faks di +603 - 7728 4959 dan emel, This email address is being protected from spambots. You need JavaScript enabled to view it..


Video tular: Polis tahan lelaki tular memandu secara bahaya

(Suspek memandu secara berbahaya dengan kesalahan memotong barisan (potong Q) dan garisan berkembar/PDRM)

IPOH, 5 Mei -Seorang lelaki ditahan setelah disyaki memandu secara melulu hingga boleh membahayakan pengguna lain sehingga tular menerusi rakaman sebuah video dalam satu kejadian di Jalan Beruas-Parit-Ipoh semalam.  Ketua Polis Perak Datuk Mior Faridalathrash Wahid dalam satu kenyataan menjelaskan, lelaki berumur 23 tahun yang memandu Proton Saga FLX berwarna coklat itu ditahan di sebuah rumah di Pusing, Batu Gajah selepas polis berjaya mengesannya pada hari yang sama.

(Tular di media sosial sebuah kenderaan memandu secara melulu dan berbahaya dipercayai berlaku di KM 17 Jalan Beruas, Parit-Ipoh/Ihsan orang ramai)

“Lelaki itu mengaku memandu kenderaan tersebut kira-kira 3.40 petang sebelum tular di media sosial menerusi sebuah video.

“Kenderaan tersebut dirampas dan lelaki itu ditahan bagi membantu siasatan dibawah Seksyen 42 (1) Akta Pengangkutan Jalan 1987,” katanya dalam kenyataan. Video berdurasi kira-kira seminit itu antara lain menunjukkan suspek memotong barisan dan garisan berkembar di kawasan Pekan Parit hingga boleh membahayakan keselamatan diri sendiri dan pengguna lain.


Lebih 6,000 anggota PDRM ditugaskan sepanjang musim perayaan

KUALA LUMPUR, 5 Mei - 6,559 anggota Polis Diraja Malaysia (PDRM) ditugaskan di seluruh negara termasuk di peringkat daerah bagi memastikan kelancaran trafik dan keselamatan sepanjang musim perayaan Aidilfitri.Timbalan Pengarah Jabatan Siasatan dan Penguatkuasaan Trafik Bukit Aman, ACP Mohd Radi Abd Rahman berkata selain meminimumkan kadar kemalangan jalan raya, tumpuan juga diberi kepada pencegahan jenayah pecah rumah."Tumpuan utama kita untuk memastikan kelancaran trafik dan dalam masa yang sama ingin memastikan bahawa rumah yang ditinggalkan, harta benda yang ditinggalkan sepanjang menyambut hari raya ini selamat. Ini termasuk juga dalam aspek jenayah dapat kita kekang," katanya dalam rancangan terbitan RTM.

ACP Mohd Radi juga memaklumkan, sebanyak 8,361 kes kemalangan jalan raya direkodkan sepanjang lima hari pertama pelaksanaan Op Selamat 18.Katanya, kebanyakan kemalangan berlaku melibatkan lokaliti tempatan.89 kematian turut dicatatkan dengan 54 kes membabitkan penungang motosikal."Perjalanan jauh balik kampung sedikit, sebaliknya kemalangan yang besar berlaku di kawasan lokaliti tempatan maksudnya penduduk tempatan yang berada dalam kawasan yang sama jadi perkara ini harus kita ambil berat."Ibu bapa juga dapat menasihatkan anak mereka, selain golongan warga emas yang pulang dari surau masjid supaya lebih berhati-hati kerana kenderaan pada masa berkenaan yang banyak ekoran warga kota pulang ke kampung," katanya.


Ras Adiba cadang Malaysia serah laporan awal berkaitan CRPD kepada PBB

KUALA LUMPUR, 5 Mei - Presiden OKU Sentral Senator Datuk Ras Adiba Radzi mencadangkan agar Malaysia memenuhi kewajipan antarabangsanya untuk menyerahkan laporan awal sebagai Negara Pihak dalam Konvensyen Hak Orang Kurang Upaya (CRPD) kepada Jawatankuasa Hak Orang Kurang Upaya, Pertubuhan Bangsa-Bangsa Bersatu (PBB).Ras Adiba dalam kenyataan hari ini juga mencadangkan kepada kerajaan Malaysia agar mengambil usaha dan inisiatif untuk  menandatangani Perjanjian Marrakesh bagi memudahkan akses kepada karya terbitan serta cetakan untuk OKU buta.Katanya ini bagi memastikan penyampaian maklumat dan mutu perkhidmatan yang tinggi disediakan buat kategori OKU penglihatan.Dua cadangan berkenaan adalah antara empat cadangan dikemukakan Ras Adiba semasa kunjungan hormatnya kepada Duta Besar dan Wakil Tetap Malaysia ke Pertubuhan Bangsa-Bangsa Bersatu di New York Datuk Syed Mohamad Hasrin Aidid.Ras Adiba juga mencadangkan agar kerajaan Malaysia menarik balik tempahan kepada CRPD, Artikel 15 mengenai  "Kebebasan daripada penyeksaan atau layanan atau hukuman yang kejam, tidak berperikemanusiaan atau merendahkan martabat" dan Artikel 18 mengenai "Kebebasan pergerakan dan kewarganegaraan" yang pernah ditandatanganinya.Cadangan lain Ras Adiba yang juga Pengerusi Pertubuhan Berita Nasional Malaysia (Bernama) dalam kunjungannya itu adalah supaya kerajaan Malaysia menandatangani dan mengesahkan Protokol kepada CRPD.Sementara itu, Ras Adiba menyeru agar Kementerian Pembangunan Wanita, Keluarga dan Masyarakat (KPWKM) menyegerakan proses bagi penyerahan laporan berkaitan CRPD secepat mungkin kerana sudah lebih 10 tahun Malaysia tidak menghantar laporan kepada PBB.“Perkara ini harus disegerakan sejajar dengan Malaysia telah diberi kepercayaan melalui pelantikannya sebagai ahli Majlis Hak Asasi Manusia (MHAM) bagi penggal 2022-2024. “Tiga prinsip utama pendekatan hak asasi manusia, iaitu maruah, kesamaan dan inklusif penting dilaksanakan kerana mampu mengurangkan persepsi negatif dan diskriminasi masyarakat terhadap golongan OKU,” katanya.Menurut Ras Adiba, beliau juga berbincang dengan Syed Mohamad Hasrin mengenai akses pendidikan terutamanya biasiswa PBB kepada OKU bagi memastikan golongan tersebut tidak tercicir dalam mendapatkan peluang untuk melanjutkan pelajaran ke peringkat lebih tinggi.“Perwakilan Malaysia di Pertubuhan Bangsa-Bangsa Bersatu di New York turut memberi jaminan dan sokongan agar isu-isu berkaitan Orang Kurang Upaya akan sentiasa diberikan perhatian serius dan tumpuan,” katanya.- BERNAMA


Curi motosikal 2 lelaki ditahan Polis

BATU PAHAT, 5 Mei - Dua lelaki berumur 14 dan 44 tahun, ditahan kerana memiliki motosikal curi, menerusi Op Motosikal, yang dijalankan di Batu Pahat, Johor, 5 petang semalam.  Ketua Polis Daerah Batu Pahat, Asisten Komisioner Ismail Dollah memaklumkan, empat motosikal turut disita, kerana mengubahsuai pelbagai struktur tanpa kelulusan daripada Jabatan Pengangkutan Jalan (JPJ).  Selain itu, 25 saman turut dikeluarkan terhadap penunggang motosikal.

(Op Motosikal, yang dijalankan di Batu Pahat, di sini)

Operasi adalah sebahagian daripada Op Selamat 18/2022, bertujuan membendung kegiatan kumpulan remaja bermotosikal, melakukan pengubahsuaian struktur.  Tindakan diambil mengikut Akta Pengangkutan Jalan 1987.


3 PPS bagi 168 orang terkesan banjir di Pontian, Johor.

PONTIAN, 5 Mei - 3 Pusat Pemindahan Sementara (PPS) bagi 31 keluarga iaitu 168 orang yang terkesan akibat banjir di sini.Sekretariat Jawatankuasa Pengurusan Bencana daerah dalam kenyataan memaklumkan, jumlah penduduk terjejas paling ramai dipindahkan ialah dari Kampung Jaya Sepakat, 117 orang daripada 20 keluarga dan dipindahkan keSekolah Kebangsaan Seri Bunian yang dibuka 9 malam semalam.

Manakala 19 penduduk daripada empat orang keluarga dari Kampung Sri Segambut, ditempatkan di PPS SJK Melayu Raya. Di Kampung Bukit Panjang pula, 32 penduduk terjejas daripada 7 keluarga, di SK Seri Bukit Panjang. Operasi pemantauan masih dilakukan, Angkatan Pertahanan Awam Malaysia (APM), Penghulu, Ketua Kampung, Rela, Polis DiRaja Malaysia(PDRM) dan Jabatan Kebajikan Masyarakat. Sementara itu di Mersing, sebuah PPS Kompleks Penghulu Mukim Jemaluang dibuka sejak petang semalam, menempatkan 31 mangsa kebakaran dua buah rumah di Kampung Gajah Mati.


2,600 guru kontrak perkhidmatan dijangka disambung - Radzi

KOTA BHARU, 5 Mei- Nasib 2,600 guru kontrak perkhidmatan (COS) ambilan Jun 2020 bakal terbela apabila kontrak mereka dijangka disambung selama dua tahun.Menteri Kanan Pendidikan Datuk Dr Radzi Jidin bagaimanapun berkata perincian mengenai berita menggembirakan itu akan diumumkan dalam masa terdekat sejurus perbincangan antara Kementerian Pendidikan (KPM) dan Suruhanjaya Perkhidmatan Pendidikan (SPP) selesai."Berkaitan dgn COS kita lihat ramai bangkitkan mengenai isu ini dan ramai yang telah menyampaikan masalah ini kepada kementerian."Oleh itu, isu ini sedang dalam proses untuk diambil tindakan sewajarnya berdasarkan peraturan dan tatacara sedia ada. Ingin saya jelaskan kerana ada yang kata tidak dapat gaji bulan lima itu tidak benar, kerana kami akan pastikan kebajikan guru-guru terpelihara," katanya.

(Menteri Kanan Pendidikan Datuk Dr Radzi Jidin/ BERNAMA)

Beliau berkata demikian kepada pemberita ketika ditemui pada Majlis Rumah Terbuka Hari Raya Aidilfitri di kediamannya dekat Ketereh, di sini hari ini.Mengulas lanjut, Radzi berkata pihaknya sentiasa berbincang mengenai pendekatan terbaik yang boleh dilakukan kepada guru kontrak perkhidmatan itu.Semalam, menerusi hantaran di laman Facebook dan Twitter miliknya, Radzi memaklumkan bahawa beliau telah mengarahkan supaya isu guru COS ambilan Jun 2020 yang akan tamat kontrak pada Jun depan, diberi perhatian dan diselesaikan segera.

Beliau berkata KPM dan SPP sedang mengambil tindakan sewajarnya mengikut peraturan dan tatacara yang berkuat kuasa.Dalam perkembangan lain, Radzi berkata pihaknya akan perincikan satu persatu serta tindakan yang boleh diambil mengenai isu guru bersara awal."Kami sedang kaji secara mendalam dengan mengambil kira data dari tahun 2017 kerana mana-mana perkhidmatan lain juga akan ada yang mengambil ketetapan untuk bersara awal bukan guru sahaja yang bersara awal kerana ia adalah pilihan masing-masing," katanya.- BERNAMA


Operasi trafik: majoriti saman dikeluar atas kesalahan potong barisan

JOHOR BAHRU, 5 Mei- Sebanyak 122 saman dikeluarkan polis Johor semalam berkaitan perlanggaran peraturan trafik dengan 95 daripadanya adalah berkaitan kesalahan potong barisan.Ia dikeluarkan terhadap pengguna jalan raya yang memotong barisan, di Jalan Bakar Batu - Jalan Pasir Pelangi, Johor Bahru, Johor. Saman dikeluarkan menerusi sekatan jalan raya Op Utama Potong Barisan yang dijalankan bermula 4:30 hingga 6:45 petang.  Ketua Polis Daerah Johor Bahru Selatan, Asisten Komisioner Raub Selamat memaklumkan, dua saman turut dikeluarkan atas kesalahan melanggar lampu isyarat merah.

(Op Utama Potong Barisan di Jalan Bakar Batu - Jalan Pasir Pelangi, Johor Bahru, Johor semalam)

Selain itu, sebanyak 25 saman dikeluarkan atas pelbagai kesalahan.  Seramai 136 individu dan 117 kenderaan diperiksa dalam operasi tersebut yang dijalankan di lokasi yang dilaporkan kerap berlaku kesalahan potong barisan ketika menunggu aliran trafik bergerak.  Tindakan diambil mengikut Kaedah 17 Kaedah - Kaedah Lalu Lintas 1959, serta Kaedah Enam (1) LNN / 59.


Warga kota kembali, bertimbang rasa untuk elak kesesakan teruk

KUALA LUMPUR, 5 Mei- Warga kota mula kembali pulang ke rumah masing-masing selepas menyambut Aidilfitri di kampung halaman.Justeru, aliran trafik di lebuh raya utama seluruh negara dijangka kembali dipenuhi susulan pertambahan kenderaan.Timbalan Pengarah jabatan siasatan dan penguatkuasaan trafik Bukit Aman, ACP Mohd Radi Abd Rahman berkata, bagi mengelak kesesakan teruk orang ramai dinasihatkan agar sentiasa bertimbang rasa dan patuh peraturan jalan raya. "PDRM mengesa dan merayu kepada kesemua pengguna jalan raya yang akan pulang ke kampung yang akan balik ke rumah masing-masing supaya meningkatkan nilai murni semasa di jalan raya, bertimbang rasa kepada pengguna jalan raya misalnya kenderaan yang besar supaya bertimbang rasa kepada pengguna yang kenderaan kecil, seperti yang menaiki basikal, motosikal dan pejalan kaki. Jadi nilai murni bertimbang rasa ini akan dapat membantu kita menyuraikan kesesakan," katanya.

(Timbalan Pengarah jabatan siasatan dan penguatkuasaan trafik Bukit Aman, ACP Mohd Radi Abd Rahman)

Beliau juga memberi jaminan, keanggotaan mencukupi diletakkan bagi memastikan kelancaran trafik.ACP Mohd Radi ditemui pemberita selepas menjadi tetamu dalam sebuah program bual bicara di Angkasapuri.


Anggota tentera maut dalam nahas jalan raya

SUNGAI PETANI, 5 Mei- Seorang anggota tentera tidak sempat menimang bayinya yang dirawat di unit rawatan rapi Neonatal selepas dia maut dalam nahas jalan raya.Kemalangan berlaku di Sungai Petani, Kedah ketika mangsa dalam perjalanan pulang dari hospital.Nahas berlaku di kilometer 46 Jalan Alor Setar- Butterworth malam tadi. Menurut Ketua Polis Daerah Kuala Muda, A-C-P Zaidy Che Hassan, mangsa, Koperal Muhammad Izzat Jefree dipercayai gagal mengawal motosikal yang ditunggang.

(Ketua Polis Daerah Kuala Muda, A-C-P Zaidy Che Hassan)

Akibatnya kenderaan terbabit terlanggar sebuah kereta.Mayat dihantar ke Hospital Sultan Abdul Halim iaitu lokasi sama anaknya dirawat untuk bedah siasat.Jenazah Allahyarham akan dikebumikan di kampung halamannya di PerakAllahyarham bertugas di Markas Tentera Darat Jalan Semarak Kuala Lumpur.Beliau pulang ke kampung bagi menyambut kelahiran anak lelakinya pada 2 Syawal lalu.

(Foto perkahwinan Allahyarham Koperal Muhammad Izzat Jefree bersama isteri, Shuhada Shafie)


Pintu sempadan padang besar dibuka hari ini

KANGAR, 5 Mei - Satu lagi pintu sempadan Malaysia-Thailand iaitu Padang Besar dibuka hari ini bermula 6 pagi hingga 10 malam setiap hari.Pengarah Imigresen Perlis Khairul Amin Taib berkata pengembara dari Thailand yang memasuki negara melalui pintu sempadan itu juga perlu mematuhi prosedur operasi standard (SOP) yang ditetapkan oleh pihak Kementerian Kesihatan (KKM).

(Pintu sempadan Malaysia-Thailand, Padang Besar dibuka hari ini bermula 6 pagi hingga 10 malam setiap hari/ Foto fail)

“Semua pengembara sudah boleh masuk dan keluar melalui pintu sempadan Padang Besar bermula hari ini mengikut SOP yang sudah ditetapkan,” katanya ketika dihubungi Bernama.Beliau berkata antara syarat yang ditetapkan oleh KKM, pengembara perlu lengkap status vaksinasi dan menyediakan dokumen perjalanan yang lengkap.Bulan lepas, pintu sempadan Wang Kelian di Perlis dibuka kepada kedua-dua rakyat Malaysia dan Thailand sempena pembukaan semula sempadan negara bermula 1 April. - BERNAMA


Kebakaran: Tiga kilang sederet hangus

SHAH ALAM, 5 Mei- Deretan tiga lot kilang pengeluar komponen perabot dan barangan elektrik hangus dalam satu kejadian kebakaran kira-kira pukul 11.50 malam tadiWalau bagaimanapun kejadian tersebut tidak melibatkan kecederaan atau kematian mangsa.Menurut Pengarah Jabatan Bomba dan Penyelamat (JBPM) Selangor, Norazam Khamis berkata, pasukan dari Balai Bomba dan Penyelamat Shah Alam tiba ditempat kejadian kira-kira 10 minit selepas menerima panggilan pada pukul 11.58 malam."Sebaik tiba kami dapati api sedang marak. Kebakaran melibatkan tiga lot kilang berkeluasan 60 kali 100 kaki persegi setiap lot terbakar pada anggaran 80 peratus keseluruhan bangunan.“Seramai 30 pegawai dan anggota pasukan penyelamat bersama tiga jentera dikerahkan ke tempat kejadian dan api berjaya dikawal kira-kira 30 minit kemudian,” katanya dalam satu kenyataan hari ini.

(Pasukan bomba cuba mengawal kebakaran melibatkan deretan tiga lot kilang pengeluar komponen perabot dan barangan elektrik dekat Jalan Bukit Kemuning, Seksyen 32 di Shah Alam, Selangor)

Api berjaya dipadamkan sepenuhnya sekitar pukul 3 pagi.Tambah Norazam, operasi memadam kebakaran itu turut dibantu dua pegawai daripada Polis Diraja Malaysia (PDRM) dan Tenaga Nasional Berhad (TNB).


20,000 pengunjung hadir rumah terbuka parlimen Arau

ARAU, 5 April - Kira-kira 20,000 orang pelbagai bangsa hadir ke rumah terbuka Aidilfitri Parlimen Arau sempena sambutan Aidilfitri malam tadi.Ahli Parlimen Arau Datuk Seri Dr Shahidan Kassim berkata selain itu beberapa kepimpinan parti terdiri daripada UMNO, PAS dan Parti Pribumi Bersatu Malaysia (Bersatu) di peringkat negeri turut sama hadir bagi memeriahkan majlis berkenaan.Shahidan yang juga Menteri Wilayah Persekutuan berkata penganjuran program berkenaan dilaksanakan bagi meraikan sambutan Hari Raya Aidilfitri selepas masyarakat sebelum ini terikat dengan pelaksanaan Perintah Kawalan Pergerakan (PKP) sejak dua tahun lalu.

(Ahli Parlimen Arau Datuk Seri Dr Shahidan Kassim semasa majlis rumah terbuka Aidilfitri di sini)

"Kehadiran tetamu pada malam ini terdiri daripada pelbagai lapisan masyarakat, kaum dan parti politik yang turut sama memeriahkan majlis ini," katanya selepas majlis berkenaan yang berlangsung di Dewan Universiti Malaysia Perlis (UniMAP) Kubang Gajah di sini malam tadi. Tambah Shahidan terdapat juga warga perantau yang pulang ke kampung turut sama dalam majlis itu bagi mengeratkan silaturahim.Dalam pada itu, Shahidan turut berkesempatan menyerahkan sumbangan duit raya kepada masyarakat setempat yang hadir sewaktu majlis berkenaan.


Anjakan jadual pastikan kutipan sisa pepejal berjalan lancar pada musim perayaan

SEREMBAN, 4 Mei - SWM Environment Sdn. Bhd. bakal melaksanakan anjakan jadual kutipan sisa pepejal di dua lokaliti dalam Pelan Strategi Operasi Bersempena Hari Raya Aidilfitri tahun ini.Ia bagi memastikan operasi perkhidmatan kutipan sisa pepejal dan pembersihan awam di 287 lokasi tumpuan di sekitar Negeri Sembilan berjalan lancar terutama pada tiga hari pertama perayaan Aidilfitri.Demikian dinyatakan Exco Kesejahteraan Bandar, Perumahan, Kerajaan Tempatan dan Kampung Baru negeri, Teo Kok Seong.

(Exco Kesejahteraan Bandar, Perumahan, Kerajaan Tempatan dan Kampung Baru negeri, Teo Kok Seong)

"Pesanan juga telah dikeluarkan agar tidak letak halangan di laluan kutipan sisa pepejal atau berhampiran tong sampah, termasuk tong sisa barangan kitar semula," kata beliau kepada wartawan di sini.Operasi bakal melibatkan 1,134 anggota kerja serta 165 kenderaan dan jentera.


Aidilfitri: Kadar penggunaan air terawat di Kedah meningkat sebanyak 30%

ALOR SETAR, 4 Mei - Kadar penggunaan air terawat di Kedah meningkat sebanyak 30% atau 250 juta liter sehari (MLD) berbanding kadar penggunaan harian 780 MLD berikutan pertambahan penggunaan perantau yang pulang berhari raya.

Menteri Besar, Muhammad Sanusi Md Noor berkata peningkatan kadar penggunaan tersebut menyebabkan berlaku gangguan bekalan di kawasan yang terletak di hujung saluran dan bertekanan rendah.

(Menteri Besar Kedah, Muhammad Sanusi Md Noor)

Bagi meringankan bebanan yang ditanggung oleh pengguna, SADA telah mengambil langkah mewujudkan lima pelan kontingensi.

Mewujudkan Pusat Khidmat Setempat PKS di 12 lokasi dengan menempatkan 280 lori tangki dan statik bagi menyantuni aduan penduduk setempat dalamjangka masa yang singkat. "Kawasan tertinggi aduan ialah PKS Ayer Hitam dan Tanjung Dawai.  "Membuka Bilik Gerakan Ibu Pejabat (BGIP) dengan penghantaran segera lori tangki ke lokasi penduduk yang mengalami masalah tiada air dan tekanan air rendah," kata Muhammad Sanusi kepada wartawan di sini.

Pusat Informasi SADA (SIC) turut dibuka bagi memaksimumkan penerimaan aduan daripada pengguna melalui talian 1300 88 0017. Akhir sekali 71 buah lori tangki berkapasiti rendah dengan anggaran kapasiti.  800 hingga 1,200 gelen ditempatkan di kawasan yang terjejas. Katanya masalah gangguan bekalan air di Kedah dijangka selesai apabila siapnya projek menaik taraf lima Loji Rawatan Air di Pelubang, Kubang Pasu; Jenun Baru, Pendang; Sungai Limau, Baling; Bukit Selambau, Kuala Muda dan Lubuk Buntar Lama, Bandar Baharu dalam tempoh tiga tahun lagi.


Harga runcit petrol kekal sehingga 11 Mei

KUALA LUMPUR, 4 Mei- Harga runcit petrol RON97, RON95 dan diesel kekal bagi tempoh seminggu bermula esok hingga 11 Mei.Kementerian Kewangan (MOF) dalam kenyataan hari ini memaklumkan harga runcit petrol RON97 dan RON95 masing-masing kekal pada RM3.94 dan RM2.05 seliter manakala diesel pada RM2.15 seliter.“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang ditetapkan,” menurut kenyataan itu.

Harga itu berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).MOF turut memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Insiden kematian petugas HPP, jangan adakan spekulasi tidak sahih - JKNPP

GEORGETOWN, 4 Mei- Jabatan Kesihatan Negeri Pulau Pinang (JKNPP) memohon semua pihak agar tidak membuat sebarang spekulasi atau menyebarkan maklumat tidak sahih mengenai kematian seorang petugas Hospital Pulau Pinang (HPP) di sini pada 17 April lepas.Pengarahnya, Dr Maarof Sudin berkata beliau dimaklumkan bahawa polis yang sedang menyiasat kes itu telah mengarahkan bedah siasat dijalankan.Beliau berkata memandangkan kes ini masih dalam siasatan polis, dan bagi menghormati keluarga mendiang, JKNPP memohon kerjasama semua pihak agar tidak membuat sebarang spekulasi atau menyebarkan maklumat tidak sahih mengenai kejadian itu."Jabatan ini (JKNPP) dan pihak HPP akan memberi sepenuh kerjasama kepada pihak polis dalam siasatan selanjutnya," katanya dalam satu kenyataan di sini, hari ini.Dalam kejadian 17 April lepas petugas itu ditemukan maut, dipercayai selepas terjatuh daripada unit kediamannya di bangunan berhampiran.Dr Maarof yang turut mengucapkan takziah kepada keluarga serta rakan-rakan mendiang berkata, mendiang merupakan seorang Pegawai Perubatan Siswazah yang telah melaporkan diri dan ditempatkan di HPP pada 4 April lepas.Menurutnya laporan lengkap siasatan masih menunggu beberapa keputusan ujian makmal, termasuk laporan bedah siasat Jabatan Forensik HPP, yang akan dikemukakan kepada polis bagi membantu siasatan.

(Kenyataan rasmi dikeluarkan Kementerian Kesihatan Malaysia (KKM) berhubung kes terbabit)

Sementara itu Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri, Dr Norlela Ariffin dalam kenyataan berasingan memohon Kementerian Kesihatan (KKM) menyiasat secara menyeluruh kes itu, berikutan ia didakwa kejadian kedua dalam tempoh kurang dua tahun yang membabitkan doktor.Norlela berkata pihak yang terlibat juga perlu memberi penjelasan mengenai kes dan situasi dihadapi doktor di hospital di negeri ini."Saya pernah membangkitkan tentang tempoh masa kerja yang tidak logik membabitkan profesion seorang doktor yang pernah dihadapi oleh ahli keluarga saya sebelum ini, namun maklum balas pihak kesihatan negeri adalah semua doktor perlu melalui situasi berkenaan," katanya.Semalam, satu portal berita melaporkan Ketua Polis Daerah Timur Laut, Asisten Komisioner Soffian Santong mengesahkan seorang doktor pelatih dari HPP ditemukan meninggal dunia selepas dipercayai terjatuh dari bangunan dan kes disiasat sebagai mati mengejut.Pada penghujung tahun 2020, seorang doktor pelatih lelaki yang bertugas di HPP ditemukan meninggal dunia di rumahnya di Bukitt Jambul, dipercayai akibat membunuh diri.-BERNAMA


Cuti perayaan tempahan bilik hotel di Port Dickson meningkat

PORT DICKSON, 4 Mei - Kelonggaran SOP ditambah pula cuti perayaan memberi nafas lega kepada sektor perhotelan.Di Port Dickson, kebanyakan hotel dan resort menerima tempahan bilik sehingga memenuhi kapasiti 80 peratusan.Menurut Pengerusi Persatuan Hotel-hotel Negeri Sembilan, Haziz Hassan, perkara itu didorong kelonggaran rentas negeri pada Aidifitri dan insentif yang telah diberi kepada keseluruhan penjawat awam.

(Pengerusi Persatuan Hotel-hotel Negeri Sembilan, Haziz Hassan)

"Kita punya tempat strategik dan saya anggrkan kalau sebelum ini pun kalau sembilan hari saya anggarkan sekurang-kurangnya 70% hingga 80% kalau hujung minggu tu kita akan capai 100% dia punya trend dan saya anggarkan lebih ramai orang dengan penjawat awam semua dapat insentif," kata Haziz kepada wartawan di sini.Sementara itu, penggiat sektor perhotelan tidak memandang enteng kelonggaran yang diberi.Malah, usaha untuk memastikan premis sentiasa terpelihara daripada terkena jangkitan virus COVID-19 tetap diteruskan."Kita masih buat SOP KKM seperti pensanitasian kita cuba elak sebarang aduan jadi kita memang sanitasi bilik," kata Penolong Pengarah Urusan Hotel Avillion Admiral Cove, Dolly Kaur."Seawal program bulan enam tujuh terus buka memang macam tu tapi kesan ketara belum lagi, kami banyak terima komen positif terutamanya tentang kelonggaran dari segi kuarantin dan status vaksinasi itu merancakkan," kata Pengarah Jualan Lexis Hibiscus Port Dickson, Zefry Rasdi "Hotel kami memang ada sendri peraturan dalaman. Contohnya penggunaan kolam renang masih perlu pendaftaran. Begitu juga penggunaan gym dan sauna, untuk mengehadkan pengguna masa yang sama kerana pelanggan yang datang resort untuk satu malam je tapi staf sentiasa ada dekat sini. Jadi kami harus dapatkan keseimbangan antara pelanggan yang datang bercuti dengan tempat kerja yang selamat untuk staf," kata Ketua Eksekutif Kumpulan Tasik Villa, Jofhua Yeong Kong Zhi"Dua tahun lepas kita hadapi pandemik raya tak seperti biasa, tahun ni satu peluang cerah dan kebanyakan rakyat Malaysia beragama Islam bersedia untuk merayakan Hari Raya dengan lebih besar bersama keluarga," kata Presiden Royal Port Dickson Yacht Club, P. Thavanesan.


PM: Pasukan Bomba dan Penyelamat wira negara

KUALA LUMPUR, 4 Mei - Perdana Menteri Datuk Seri Ismail Sabri Yaakob menzahirkan rasa bangga dengan pasukan Jabatan Bomba dan Penyelamat Malaysia (JBPM) yang sentiasa komited dalam menggalas tanggungjawab demi keselamatan Keluarga Malaysia.Beliau menyifatkan pasukan tersebut sebagai wira kebanggaan negara dan barisan hadapan yang sentiasa bersedia tanpa mengira waktu untuk membantu Keluarga Malaysia yang memerlukan pertolongan."Siap siaga pada setiap bencana, marak api mereka tawan, untuk menyelamatkan Keluarga Malaysia demi tugas yang diamanahkan,” katanya menerusi hantaran di laman Facebooknya hari ini, sempena Hari Anggota Bomba Sedunia,

(Foto/Fb Datuk Seri Ismail Sabri Yaakob)

"Terima kasih kepada anggota bomba dan penyelamat negara. Selamat Hari Bomba Sedunia, Bomba barisan hadapan Keluarga Malaysia," tambahnya.Hari Anggota Bomba Sedunia disambut pada 4 Mei setiap tahun dan tema pada tahun ini ialah 'Bomba Frontliners Keluarga Malaysia'.


4,477 saman dikeluarkan polis Melaka

AYER KEROH, 4 Mei - Sejumlah 4,477 saman dikeluarkan polis Melaka sepanjang lima hari Op Selamat 18 dilancarkan sehingga semalam sempena Hari Raya Aidilfitri tahun ini.  Menurut Ketua Jabatan Siasatan Penguatkuasaan Trafik Melaka, Superintenden Amran @ Mohamad Zaki Omar, daripada jumlah itu Melaka Tengah mencatatkan 3,691, Jasin 687 dan Alor Gajah 98.  Pihaknya turut merekodkan 340 kes kemalangan jalan raya dengan 3 kes kemalangan maut.  Kategori penunggang motorsikal merupakan pengguna jalan raya paling tinggi terlibat dalam kemalangan maut itu.  Sebanyak 12 kawasan di negeri ini dikenalpasti kerap berlakunya kes kemalangan jalan raya iaitu lima di daerah Melaka tengah, empat di Alor Gajah dan tiga di Jasin.

(Ketua Jabatan Siasatan Penguatkuasaan Trafik Melaka, Superintenden Amran @ Mohamad Zaki Omar)

"Kemasukan aliran kenderaan melalui tiga pintu utama tol iaitu tol Ayer Keroh, tol Jasin dan tol Simpang Ampat Alor Gajah adalah sebanyak 263,977 kenderaan,"katanya di sini. Beliau berkata demikian selepas meninjau keadaan trafik di Plaza Tol Ayer Keroh.  Mengulas lanjut, pihaknya juga akan terus melaksanakan pendekatan “Total Enforcement” bagi memastikan pengguna jalan raya mematuhi peraturan dan undang-undang jalan raya.


Hanya dua telco meterai perjanjian perkhidmatan dengan DNB setakat ini.

KUALA LUMPUR, 4 Mei - Hanya dua syarikat telekomunikasi (telco) iaitu Telekom Malaysia Bhd (TM) dan YTL Communications Sdn Bhd (YTL) yang memeterai perjanjian perkhidmatan dengan Digital Nasional Bhd (DNB) bagi pelaksanaan rangkaian 5G negara, setakat ini.Menteri Komunikasi dan Multimedia Tan Sri Annuar Musa berkata berikutan itu, telco lain diharap dapat menyegerakan dalam memuktamadkan perjanjian tersebut dengan DNB bagi mempercepat pelaksanaan rangkaian 5G milik kerajaan di seluruh negara.“... oleh kerana DNB hanya menyediakan prasarana, perkhidmatan mesti dibuat oleh telco, namun beberapa telco masih berunding dan belum menandatangani perkhidmatan yang hendak diberikan kecuali TM dan YTL.

“Jadi bagi mereka yang melanggani TM dan YTL, saya difahamkan selepas Aidilfitri ini mereka akan ada pelancaran 5G di tiga kawasan (Fasa 1A) iaitu Kuala Lumpur, Putrajaya dan Cyberjaya,” katanya kepada pemberita selepas menghadiri majlis iftar Rumah Prihatin di sini, baru-baru ini.Sementara itu Annuar turut mengingatkan tarikh akhir bagi telco menandatangani perjanjian memiliki kepentingan ekuiti dalam DNB bagi pelaksanaan rangkaian 5G negara adalah pada 30 Jun ini.“Ini bermakna kalau pada 30 Jun mana-mana telco masih tidak mengambil ekuiti mereka, maka mereka akan ditinggalkan dan kita akan teruskan sebab tumpuan sekarang ini adalah untuk memastikan pelancaran sebenar berlaku,” katanya.- BERNAMA


Kedah catat 422 kemalangan dengan lima kematian

ALOR SETAR, 4 Mei - Penduduk Kedah termasuk perantau dinasihat meningkatkan kewaspadaan di jalan raya pada musim perayaan.Kedah mencatatkan 422 kemalangan dengan lima kematian sepanjang tempoh Op Selamat 18, bermula 29 April lalu.Menteri Besar, Datuk Seri Muhammad Sanusi Md Noor berkata angka tersebut agak tinggi jika dinilai dari perspektif keselamatan, kesan sosial serta impak ditanggung individu terbabit dan keluarga."Rasa amat sedih dan bimbang dengan kadar kemalangan termasuk kemalangan maut yang agak tinggi termasuk di negeri ini sejak Op Selamat 18 dilancarkan Polis Diraja Malaysia (PDRM) pada 29 April lepas," katanya dalam kenyataan hari ini.

Menurut Muhammad Sanusi, beliau memahami Aidilfitri kali ini agak istimewa bagi semua setelah dua tahun tidak dapat pulang ke kampung meraikan bersama keluarga dan rakan-rakan.Jelasnya, pertambahan mendadak jumlah kenderaan di negeri ini menjadi penyebab kepada risiko peningkatan kadar kemalangan. Dalam pada itu, beliau turut menasihatkan orang ramai tidak mengabaikan prosedur operasi standard SOP walaupun diberikan kelonggaran oleh kerajaan.


Isu guru kontrak COS dalam perhatian KPM

KUALA LUMPUR, 4 Mei- Menteri Kanan Pendidikan, Datuk Dr Radzi Jidin telah mengarahkan supaya isu guru kontrak perkhidmatan (COS) ambilan Jun 2020 yang akan tamat kontrak mereka pada Jun depan, diberi perhatian dan diselesaikan segera.Radzi menerusi hantaran di laman Facebook dan Twitter hari ini berkata perkara berkaitan kegusaran guru yang akan tamat kontrak COS itu dibangkitkan menerusi ruangan komen di laman media sosial beliau baru-baru ini dan ia sememangnya berada dalam perhatiannya."Saya telah arahkan supaya perkara ini diberi perhatian dan diselesaikan segera. KPM (Kementerian Pendidikan) dan SPP (Suruhanjaya Perkhidmatan Pendidikan) sedang mengambil tindakan sewajarnya mengikut peraturan dan tatacara yang berkuat kuasa,” katanya.

(Menteri Kanan Pendidikan, Datuk Dr Radzi Jidin/BERNAMA)

Beliau berkata pengumuman mengenai perkara itu akan dibuat selepas proses berkenaan selesai.Katanya KPM prihatin mengenai perkara yang dibangkitkan masyarakat tentang pendidikan dan komited untuk melakukan yang terbaik demi kesejahteraan pendidikan generasi pewaris negara.


PM berhari raya bersama legenda badminton negara

KUALA LUMPUR, 4 Mei - Perdana Menteri Datuk Seri Ismail Sabri Yaakob malam tadi berhari raya dengan Datuk Lee Chong Wei selepas dua tahun tidak meraikan Aidilfitri bersama legenda badminton negara itu.Menerusi hantaran di laman Facebooknya hari ini, Perdana Menteri berkata setiap tahun Chong Wei akan membawa isteri Datin Wong Mew Choo serta dua anaknya, Kingston dan Terrence beraya di kediaman beliau.“Chong Wei amat rapat dengan saya semenjak saya Menteri Belia dan Sukan, sehinggalah sekarang,” katanya.Menerusi hantaran itu, Ismail Sabri turut menzahirkan ucapan terima kasih kepada Chong Wei kerana menjulang nama negara di persada antarabangsa.“Semoga Chong Wei terus membantu meningkatkan kecemerlangan badminton negara,” tambahnya.

(Perdana Menteri Datuk Seri Ismail Sabri Yaakob bersama keluarga berhari raya dengan legenda badminton negara)

Chong Wei mengumumkan persaraannya pada Jun 2019 selepas 19 tahun mencurah keringat mengharumkan nama negara di pentas antarabangsa.Sementara itu, Chong Wei dalam hantaran di Facebooknya pula menyifatkan pertemuan itu agak istimewa selepas dua tahun negara dilanda wabak COVID-19.“Ramai yang tidak tahu yang Chong Wei dan Datuk Seri Ismail Sabri Yaakob sudah berkenalan rapat sejak 2008 ketika beliau menyandang portfolio Menteri Belia dan Sukan.“Sejak itu, setiap tahun kami sekeluarga akan melawat rumah beliau ketika Hari Raya. Tahun ini agak istimewa kerana sudah dua tahun tidak jumpa,” katanya.Menurutnya beliau turut berkongsi pandangan dan pengetahuan mengenai perkembangan badminton negara dengan isteri Perdana Menteri Datin Seri Muhaini Zainal Abidin yang juga merupakan Penaung Persatuan Badminton Malaysia.


Penjawat awam di Kelantan kembali bekerja esok

(Ahmad (kanan) melayani tetamu yang hadir pada Majlis Rumah Terbuka Hari Raya Aidilfitri di kediamannya di Kampung Alor Pasir, hari ini/BERNAMA)

TUMPAT, 4 Mei - Kelantan mengubah hari kelepasan am atau cuti umum sempena Hari Raya Aidilfitri lebih awal berbanding keputusan dibuat sebelum ini.  Tarikh asal pada 5 Mei iaitu Khamis diawalkan ke hari ini, 4 Mei.  Berikutan keputusan itu penjawat awam di negeri itu akan kembali bertugas esok.Menteri Besar, Datuk Ahmad Yakob berkata perubahan tersebut susulan sambutan Aidilfitri pada 2 Mei.

(Ahmad ketika ditemubual pemberita di kediamannya di Kampung Alor Pasir, hari ini)

Jelasnya, kerajaan negeri membuat keputusan selepas mengambil kira semua aspek.  "Sebab kita dah cuti umum peristiwa pada hari Khamis tetapi apabila berlaku hari raya awal sehari, kita terpaksa menarik, tarikh cuti jadi 3 hari jugalah. Insya-Allah kerajaan akan mencari jalan terbaik untuk mengatasi masalah ini jika ia berlaku lagi pada masa hadapan," katanya. Beliau berkata demikian selepas menyantuni tetamu pada majlis Rumah Terbuka Menteri Besar Kelantan di kediamannya di kampung Alor Pasir, di sini hari ini.


Aidilfitri: Kelonggaran SOP dimanfaat erat hubungan silaturrahim

KUALA LUMPUR, 4 Mei - Lebaran tahun ini wajar dimanfaatkan sebaiknya untuk menyantuni ibu bapa, ahli keluarga dan sahabat handai bagi mengeratkan lagi hubungan silaturrahim.Ketua Aktivis Persatuan Pengguna Islam Malaysia (PPIM), Datuk Nadzim Johan berkata ia berikutan kelonggaran Prosedur Operasi Standard (SOP) yang diberikan kerajaan."Lebaran tahun ini pasti lebih bermakna dengan kelonggaran SOP berbanding sambutan dua tahun sebelum ini berikutan COVID-19," katanya kepada RTM ketika ditemui di Angkasapuri hari ini.

(Ketua Aktivis PPIM, Datuk Nadzim Johan)

Dalam pada itu, Nadzim berharap ibu bapa dapat memantau dan menasihati anak-anak agar tidak terlalu bermain dengan telefon pintar atau gajet.Ini bagi memastikan budaya kunjung mengunjung terus dikekalkan."Supaya masyarakat kita tidak terperangkap dengan keadaan yang ada pada hari ini, maknanya kalau kita tengah bercakap pun dia bermain dengan telefon. Ibu bapa nak pinjam telefon pun kadang sudah buat muka, jadi kita perlu tentukan budaya yang baik dan diamalkan secara berterusan," jelas beliau.


Satu PPS dibuka akibat banjir kilat di Pontian

JOHOR BAHRU, 4 Mei - Satu Pusat Pemindahan Sementara (PPS) Sekolah Kebangsaan Melayu Raya, Pekan Nanas, Pontian Johor dibuka bagi menempatkan 17 penduduk Kampung Sri Gambut.  Kesemua mereka daripada tiga keluarga ditempatkan di PPS berkenaan selepas kampung itu dilanda banjir kilat susulan hujan lebat lebih dua jam sejak 5.30 pagi tadi.  Kenyataan Sekretariat Jawatankuasa Pengurusan Bencana Daerah (JPBD) Pontian memaklumkan PPS tersebut dibuka pukul 9.30 pagi."Hujan lebat lebih dua jam telah mengakibatkan beberapa rumah di Kampung Sri Gambut dinaiki air," katanya.

(Keperluan asas seperti tuala mandi dan selimut disediakan kepada penduduk di PPS Sekolah Kebangsaan Melayu Raya, Pekan Nanas, Pontian Johor)

Keadaan cuaca di kawasan berkenaan masih mendung dan pemantauan berterusan oleh agensi berkaitan di kawasan berisiko dilakukan dari semasa ke semasa. "Pemantauan dan pemindahan dibantu Angkatan Pertahanan Awam Malaysia (APM), Penghulu, Ketua Kampung, Rela, Polis Diraja Malaysia (PDRM) dan Jabatan Kebajikan Masyarakat beserta tiga jentera," menurut kenyataan itu.


Raja Muda Perlis titah nasihat masyarakat fahami fasa endemik

ARAU, 4 Mei - Raja Muda Perlis,Tuanku Syed Faizuddin Putra Jamalullail mengingatkan setiap anggota masyarakat supaya mengambil peduli dan memahami mengenai fasa endemik dengan lebih jelas.Titah Tuanku, setiap rakyat harus mengambil inisiatif bagi memastikan kesejahteraan hidup diri sendiri, keluarga tersayang serta kejiranan dan rakan-rakan di tempat kerja terus terpelihara dengan sebaik mungkin tanpa sekali-kali cuai dan leka. "Ini kerana walaupun kini keadaan serta statistik dilihat seperti agak terkawal namun virus ini masih wujud.Tambah Tuanku Syed Faizuddin Putra lagi, tanpa komitmen serta kerjasama semua pihak, kita tidak akan berjaya mengharungi cabaran yang silih berganti, malah kita tidak akan mampu mengorak langkah ke hadapan.

(Raja Muda Perlis,Tuanku Syed Faizuddin Putra Jamalullail memberi sumbangan sempena program bantuan baik pulih rumah dan zakat kepada asnaf di sini)

"Memasuki tahun ketiga hidup dalam era COVID-19, pelbagai perubahan dan keputusan terpaksa dibuat bagi memastikan keselamatan dan kesejahteraan semua pihak dimana kita berjaya juga mengharunginya walaupun diduga 1001 cabaran," titah Tuanku di sini.


Gangguan air di 472 kawasan pulih sepenuhnya pagi ini

KUALA LUMPUR, 4 Mei - Sebanyak 472 kawasan di lima wilayah Selangor yang mengalami gangguan bekalan air tidak berjadual sejak petang semalam, pulih sepenuhnya pukul 8 pagi ini.Ketua Komunikasi Korporat Air Selangor, Elina Baseri berkata syarikat mengucapkan ribuan terima kasih kepada para pengguna di atas kesabaran dan kerjasama yang diberikan sepanjang tempoh gangguan bekalan air tidak berjadual ini."Pengurusan Air Selangor Sdn Bhd (Air Selangor) ingin memaklumkan bahawa bekalan air bagi lima wilayah Air Selangor iaitu Petaling (172 kawasan), Hulu Langat (54), Sepang (196), Putrajaya (23) dan Kuala Langat (27) telah pulih sepenuhnya pada pukul 8 pagi, 4 Mei 2022," katanya dalam kenyataan media hari ini.Gangguan bekalan dialami berikutan henti tugas Loji Rawatan Air (LRA) Sungai Semenyih dan LRA Bukit Tampoi akibat pencemaran di muka sauk Stesen Pam Air Mentah Jenderam Hilir.

Dalam pada itu, pengguna disaran untuk mendapatkan maklumat rasmi gangguan air menerusi semua media komunikasi rasmi Air Selangor aplikasi Air Selangor, Twitter, Facebook, Instagram dan laman sesawang www.airselangor.com. "Sebarang pertanyaan dan aduan juga boleh diajukan di Pusat Perhubungan Air Selangor di talian 15300 atau Help Centre di aplikasi Air Selangor," menurut kenyataan itu.


Kemalangan: 28 kematian direkodkan pada hari pertama Syawal

KUALA LUMPUR, 3 Mei - Sebanyak 28 kematian direkodkan akibat kemalangan jalan raya pada hari pertama Aidilfitri semalam dengan 19 kes melibatkan penunggang dan pembonceng motosikal.Timbalan Ketua Polis Negara, Datuk Razarudin Husain berkata enam kematian lagi membabitkan pemandu dan penumpang kereta, dua pejalan kaki dan seorang pemandu jip."Angka kematian semalam merupakan yang tertinggi direkodkan sejak Op Selamat 18 dilancarkan pada 29 April lepas, berbanding 10 kematian pada 29 April, 18 kematian pada 30 April dan 20 kematian pada 1 Mei," katanya.Razarudin berkata secara keseluruhan 76 kematian direkodkan sejak operasi itu dilancarkan sehingga semalam, dengan Selangor merekodkan kes kemalangan maut tertinggi dengan 10 kematian, diikuti Pahang (sembilan kematian) dan Kelantan (lapan kematian)."Sebanyak 29 kematian direkodkan akibat kemalangan maut yang berlaku di jalan Persekutuan, jalan negeri (21), jalan bandaran (9), lebuh raya (7) dan lain-lain jalan (10),” katanya.

Beliau berkata setakat semalam, sebanyak 6,932 kemalangan dicatatkan pada Op Selamat 18 dengan 1,650 kes di Selangor, diikuti Johor (920), Kuala Lumpur (688), Perak (674) dan Pulau Pinang (597)."Jalan bandaran merekodkan kemalangan tertinggi sebanyak 2,925 kes, jalan Persekutuan (1,401), jalan negeri (1,307), lebuh raya (731) dan lain-lain jalan 568 kes," katanya.Sementara itu, beliau berkata sebanyak 211,235 saman dikeluarkan atas pelbagai kesalahan trafik dengan 81,753 saman kerana memandu melebihi had laju.- BERNAMA


Bekalan air pulih berperingkat sehingga 9 pagi esok - Air Selangor

KUALA LUMPUR, 3 Mei- Pengguna di 475 kawasan melibatkan lima wilayah Air Selangor yang mengalami gangguan bekalan air tidak berjadual petang tadi, dijangka menerima bekalan air bersih secara berperingkat bermula pukul 9 malam tadi dan gangguan dijangka pulih sepenuhnya pada pukul 9 pagi esok.Ketua Komunikasi Korporat Pengurusan Air Selangor Sdn Bhd (Air Selangor), Elina Baseri berkata ia berikutan Loji Rawatan Air (LRA) Sungai Semenyih yang dihenti tugas pagi tadi ekoran insiden pencemaran bau yang dikesan di muka sauk Stesen Pam Air Mentah Jenderam Hilir, sudah mula beroperasi pada pukul 3.30 petang tadi.“Proses rawatan air sedang giat dijalankan bagi memastikan bekalan air bersih dan terawat dapat dibekalkan kepada pengguna.“Bagi kawasan-kawasan terjejas yang menerima bekalan air dari Loji Rawatan Air Bukit Tampoi, pihak Air Selangor akan mengaktifkan sumber bekalan air alternatif dari Loji Rawatan Air Sungai Semenyih bagi kegunaan pengguna,” katanya dalam kenyataan hari ini.

Menurut Elina, tempoh gangguan dan pemulihan bekalan air di kawasan terjejas berbeza bergantung kepada jarak lokasi premis pengguna dan tekanan air pada sistem agihan bekalan air.Tambah kenyataan itu, bantuan alternatif melalui lori tangki masih digerakkan kepada pengguna dengan keutamaan diberikan kepada premis-premis kritikal dan Air Selangor sedang mengambil segala usaha bagi meminimumkan impak gangguan kepada pengguna terjejas.Air Selangor akan memaklumkan perkembangan berkaitan insiden itu dari semasa ke semasa menerusi semua medium khususnya media massa dan pengguna boleh merujuk saluran komunikasi rasmi termasuk aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300.Pertanyaan dan aduan juga boleh diajukan ke Help Centre yang boleh dilayari di www.airselangor.com dan aplikasi Air Selangor.Dalam pada itu, Menteri Besar Selangor Datuk Seri Amirudin Shari menerusi hantaran di Twitter, memaklumkan LRA Sungai Semenyih dan Bukit Tampoi telah kembali beroperasi pada pukul 3.30 petang tadi setelah bacaan 0 Ton dicatat dan pencemaran berjaya diselesaikan.“Air dijangka disalurkan berperingkat bermula malam ini. Ini kejadian ketiga pencemaran di tempat sama minggu ini,” menurut hantaran itu.-BERNAMA


Budak 5 tahun maut dalam kemalangan jalan raya

SETIU, 3 Mei - Kegembiraan sebuah keluarga pulang ke kampung untuk menyambut Hari Raya Aidilfitri bertukar tragedi selepas mereka terlibat dalam kemalangan jalan raya dan meragut nyawa anak lelaki bongsu.Dalam kejadian pada pukul 6.30 pagi itu, mangsa, Muhammad Aidil Fitri Osman, 5, meninggal dunia akibat kecederaan parah pada bahagian badan.Kemalangan itu turut menyebabkan bapanya, Osman Intan, 51, dan dua kakak dan seorang abangnya berusia dalam lingkungan 14 hingga 20 tahun cedera parah.Ketua Polis Daerah Setiu, Deputi Superintenden Afandi Hussin berkata kemalangan melibatkan sebuah van di kilometer 85 Kampung Alor Serdang Jalan Kuala Terengganu Kota Bharu.  "Dipercayai kenderaan yang dipandu ibu mangsa, Asmah Zakaria 43 tahun, hilang kawalan sebelum terbabas ke kiri jalan.  "Difahamkan ke semua mereka dalam perjalanan dari Kangar, Perlis ke Kuala Nerus, Terengganu," katanya kepada media di sini.  Ke semua tujuh mangsa berusia 51 hingga 12 tahun yang cedera ringan itu menerima rawatan di wad Hospital Setiu.  Manakala mangsa disahkan meninggal dunia 8.45 pagi tadi ketika sedang menerima rawatan di hospital sama. Kes disiasat mengikut Seksyen 41(1) Akta Pengangkutan Jalan 1987. Afandi Hussin menasihati semua pengguna jalan raya berhenti rehat sekiranya mengantuk sebelum meneruskan perjalanan.

(Van Toyota Hiece dinaiki lapan sekeluarga remuk teruk dalam kemalangan di KM 85, Jalan Kuala Terengganu - Kota Bahru berhampiran Kampung Alor Serdang, di sini)


ECRL, penyelesaian kesesakan trafik pantai timur

JOHOR BAHRU, 3 Mei- Masalah kesesakan jalan raya setiap kali musim perayaan terutama ke pantai timur, dijangka selesai sebaik Laluan Rel Pantai Timur (ECRL) siap penghujung 2026. Menteri Pengangkutan, Datuk Seri Dr Wee Ka Siong berkata masa perjalanan juga menjadi lebih singkat iaitu hanya 4 jam."Masalah kesesakan trafik ini akan dapat diselesaikan dengan pembinaan ECRL yang dijangka siap akhir 2026. Jadi, mereka yang nak balik ke Kelantan atau dari Kelantan dan gombak hanya empat jam sahaja. Contohnya, dulu Terengganu tiada keretapi, jadi akan membantu rakyat di wilayah-wilayah ini nanti," kata Wee Ka Siong ketika ditemu bual media RTM pada Majlis Rumah Terbuka Aidilfitri Menteri Besar Johor, di sini.

(Menteri Pengangkutan, Datuk Seri Dr Wee Ka Siong ditemui media RTM pada Majlis Rumah Terbuka Aidilfitri Menteri Besar Johor)

Sementara itu, Datuk Seri Dr Wee memaklumkan situasi kesesakan hampir kesemua jalan utama seluruh negara terkawal dan tiada kemalangan dasyat dilaporkan setakat ini. Situasi itu juga didorong dengan pemberian tol percuma. "Kita juga adakan pelbagai kempen keselamatan jalan raya. Kita juga menyekat kenderaan berat di jalan utama dan jalan Persekutuan. Kita turut memberi pengecualian kepada kenderaan berat supaya tidak guna lebuh raya dan jalan raya untuk tempoh tertentu agar kita dapat elakkan kesesakan dan kemalangan," tambah Wee.


MySejahtera: Ciri baharu kesan lokasi penyakit berjangkit

KUALA LUMPUR, 3 Mei - Aplikasi MySejahtera kini dikemas kini dengan ciri-ciri baharu bagi mengesan penyakit berjangkit termasuk penyakit tangan, kaki dan mulut (HFMD).Menteri Kesihatan Khairy Jamaluddin berkata dengan fungsi terbaharu itu, pengguna boleh melihat kawasan titik panas penyakit selain COVID-19, seperti demam campak, rabies, HFMD dan demam denggi.Sebelum ini fungsi 'Hotspot Tracker' yang dahulu digunakan untuk menjejak kawasan titik panas kes COVID-19 akan diubah sebagai 'Infectious Disease Tracker'.Beliau berkata dengan fungsi terbaharu itu, pengguna boleh melihat kawasan titik panas penyakit selain COVID-19, seperti demam campak, rabies, HFMD dan demam denggi."Update terkini MySejahtera memperkenalkan ciri baharu. Boleh tengok penyakit berjangkit seperti HFMD," katanya menerusi ciapan di akaun Twitternya hari ini.Memaklumkan perkara itu menerusi akaun twitter, Khairy berkata kawasan berkenaan akan ditentukan berdasarkan jumlah kes aktif di kawasan lingkungan pengguna untuk setiap penyakit berjangkit.

(Aplikasi MySejahtera kini dikemas kini dengan ciri-ciri baharu)

Beliau turut berkongsi dua tangkap layar kemas kini aplikasi berkenaan.Sebelum ini Khairy memaklumkan fungsi HotspotTracker yang dahulu digunakan untuk menjejak kawasan titik panas kes COVID-19 akan diubah sebagai Infectious Disease Tracker.Beliau berkata kawasan berkenaan akan ditentukan berdasarkan jumlah kes aktif di kawasan lingkungan pengguna untuk setiap penyakit berjangkit.Sementara itu Khairy menasihati orang ramai agar terus menggunakan pelitup muka apabila berada di tempat tertutup atau sesak.


Terengganu: Empat hari Ops Selamat dilancarkan, 200 kes kemalangan jalan raya

KUALA TERENGGANU , 3 Mei - Sebanyak 200 kes kemalangan jalan raya dengan tiga kematian direkodkan dalam tempoh empat hari Op Selamat dilancarkan.  Ketua Polis Terengganu, Datuk Rohaimi Md Isa berkata, menerusi jumlah itu daerah Kuala Terengganu mencatat kes kemalangan tertinggi. Menurutnya lagi, dalam tempoh yang sama sebanyak lima kes pecah rumah telah dilaporkan dengan membabitkan kerugian bernilai lebih RM 30, 000.  "Dalam tempoh Op Selamat, 200 kemalangan jalan raya dicatatkan tapi hanya tiga kemalangan maut yang melibatkan kematian, manakala bagi kes pecah rumah pula sebanyak lima kes bagi tempoh Op Selamat tetapi untuk rumah yang dilaporkan kepada pihak polis tentang ketiadaan mereka yang hantar borang dan sebagainya, allhamdulillah tiada sebarang kes pecah rumah berlaku ditaman perumahan tersebut," katanya di sini.

(Ketua Polis Terengganu,Datuk Rohaimi Md Isa)

Sementara itu, aliran trafik di Terengganu turut lancar meskipun berlaku pertambahan kenderaan namun ia masih terkawal.  Rohaimi berkata pihaknya akan terus melakukan pemantauan dan rondaan khususnya dikawasan yang menjadi tumpuan ramai bagi mengelak berlaku kesesakan.


Ditipu sindiket Macau Scam, wanita rugi RM132,900

KUALA LUMPUR, 3 Mei- Gara-gara panik kerana didakwa meminta ubatan berlebihan di sebuah klinik komuniti, seorang pengurus sumber manusia kerugian RM132,900 setelah menjadi mangsa penipuan sindiket Macau Scam. Ketua Jabatan Siasatan Jenayah Komersial (JSJK) Kuala Lumpur, ACP Mohd Mahidisham Ishak berkata wanita bekerja di syarikat swasta itu menerima panggilan daripada seorang lelaki yang menyamar sebagai pegawai Kementerian Kesihatan (KKM) bertugas di Bahagian Pemeriksaan Bekalan Ubatan pada 18 April lepas. “Mangsa diminta untuk mengesahkan sama ada pernah mengambil ubat-ubatan seperti panadol, ubat tahan sakit, ubat batuk dan ubat selesema secara berlebihan di sebuah klinik komuniti.“Mangsa menafikan dakwaan itu namun panggilan kemudiannya disambungkan kepada seorang lelaki lain menyamar sebagai pegawai polis dan memaklumkan mangsa juga mempunyai rekod terlibat dengan jenayah pengubahan wang haram,” katanya dalam kenyataan hari ini.

Mohd Mahidisham berkata mangsa berusia 47 tahun itu juga ditakutkan sekiranya tidak mengaku kesalahan tersebut, waran tangkap akan dikeluarkan.Tambahnya, panik dengan ugutan itu, mangsa membuat pindahan wang sebanyak lima kali ke dalam akaun yang sama bermula 22 hingga 26 April berjumlah keseluruhan RM132,900.Suspek turut meminta mangsa menunggu keputusan siasatan tersebut dan pada 30 April lepas, mangsa menerima panggilan telefon dan diminta untuk membuat bayaran tambahan.“Merasakan dirinya tertipu, mangsa membuat laporan polis pada hari yang sama (April 30) dan suspek kini sedang dikesan. Kes disiasat di bawah Seksyen 420 Kanun Keseksaan kerana menipu,” katanya. Beliau menasihatkan orang ramai supaya menyemak akaun bank atau nombor telefon diragui melalui laman sesawang http://ccid.rmp.gov.my/semakmule dan melaporkan sebarang jenayah atau aktiviti mencurigakan kepada pihak polis.


Pasaran hartanah tempatan sasar pemulihan berperingkat

KUALA LUMPUR, 3 Mei - Pasaran hartanah tempatan akan meneruskan pemulihan berperingkat tahun ini, dengan pertumbuhan diunjur sekitar 3 hingga 4 peratus.Ketua Pegawai Eksekutif Hartanah Rahim & Co, Siva Shanker berkata, ini berdasarkan peningkatan jumlah urus niaga dan nilai transaksi pasaran hartanah tahun lalu.Jelasnya, nilai urus niaga bagi pelaburan utama di negara ini meningkat 53 peratus bagi suku pertama 2021, didorong terutamanya oleh hartanah dalam subsektor perindustrian.Daripada jumlah itu, hampir 50 peratus daripada keseluruhan transaksi urus niaga melibatkan hartanah industri, manakala 22 peratus hartanah komersial."Saya rasa pelaburan hartanah industri akan dipacu oleh peningkatan e-dagang yang melakukan aktiviti beli belah dalam talian. "Jadi mereka memerlukan gudang lebih besar untuk menyimpan barangan. Dua sektor yang akan pulih dengan pantas, hospitaliti dan peruncitan yang akan menyokong pertumbuhan ekonomi pada masa akan datang. Jadi ini memerlukan lebih banyak gudang dan kilang pembuatan," katanya kepada RTM di sini.

Berikutan peningkatan kos dan kepadatan hartanah di Selangor, Johor dan Pulau Pinang, pelabur dijangka beralih kepada beberapa negeri lain seperti Melaka, Negeri Sembilan dan Perak.


Perlu qada zakat fitrah jika belum tunaikan kewajipan - Mufti

KOTA BHARU, 3 Mei - Umat Islam khusus rakyat Kelantan yang belum membayar zakat fitrah pada bulan Ramadan lepas, wajib qada zakat fitrah walaupun telah lewat daripada waktu ditentukan.Mufti Kelantan, Datuk Mohamad Shukri Mohamad berkata hal ini kerana terdapat hukum mengenai peringatan waktu untuk seseorang umat Islam yang merdeka iaitu golongan tua atau muda, lelaki atau perempuan dan berakal untuk membayar zakat fitrah."Hukum harus bermula dari awal bulan Ramadan hingga akhir bulan Ramadan manakala hukum wajib membayarnya pula apabila terbenam matahari pada akhir Ramadan dan berakhir sebelum terbenam matahari 1 Syawal,” katanya ketika dihubungi Bernama hari ini.

(Mufti Kelantan, Datuk Mohamad Shukri Mohamad/BERNAMA)

Mengulas lanjut, Mohamad Shukri berkata sekiranya memasuki 2 Syawal ia perlu wajib qada niat zakat fitrah.Sementara itu, Imam Masjid Bandar Kuala Krai Armin Azahari Mamat menyeru semua umat Islam supaya segera menunaikan kewajipan zakat fitrah kerana berdosa sekiranya tidak melaksanakannya."Memandangkan baru-baru ini umat Islam menjangkakan 1 Syawal jatuh pada 3 Mei (hari ini), mungkin ramai tidak sempat untuk membayar zakat fitrah pada akhir Ramadan lepas."Saya seru semua umat Islam supaya segera menunaikan kewajipan ini, jangan tangguh atau tunggu Ramadan tahun depan untuk membayarnya kerana berdosa sekiranya tidak melaksanakanya," katanya.Beliau berkata zakat fitrah dibayar untuk kita berkongsi kepada orang yang memerlukan (fakir dan miskin) bagi meneruskan kelangsungan hidup.-BERNAMA


Gangguan bekalan air di 472 kawasan di selangor mulai 3 petang ini

KUALA LUMPUR, 3 Mei - Sebanyak 472 kawasan di lima wilayah Air Selangor dijangka akan mengalami gangguan bekalan air tidak berjadual bermula 3 petang ini susulan pemberhentian tugas sementara Loji Rawatan Air (LRA) Sungai Semenyih dan LRA Bukit Tampoi.Pengurusan Air Selangor Sdn Bhd (Air Selangor) dalam kenyataan hari ini memaklumkan kawasan yang terjejas ialah 172 kawasan di sekitar Petaling, Hulu Langat (54), Sepang (196), Putrajaya (23) dan Kuala Langat (27).Menurut Air Selangor kedua-dua LRA berkenaan dihenti tugas pada pagi tadi ekoran insiden pencemaran bau yang dikesan di muka sauk Stesen Pam Air Mentah Jenderam Hilir seperti yang dilaporkan dalam kenyataan rasmi Lembaga Urus Air Selangor (LUAS).Air Selangor memaklumkan bantuan alternatif melalui lori tangki akan digerakkan kepada pengguna dengan keutamaan diberikan kepada premis-premis kritikal dan pada masa sama pengurusan air itu mengambil langkah untuk meminimumkan impak gangguan itu kepada pengguna. Pengguna di kawasan terjejas dinasihatkan untuk menyimpan air secukupnya sehingga bekalan air dapat disalurkan dan merujuk kepada saluran komunikasi rasmi Air Selangor seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300 untuk perkembangan semasa insiden berkenaan. Pengguna juga boleh mengajukan pertanyaan atau aduan menerusi saluran komunikasi tanpa suara di Help Centre Air Selangor yang boleh dicapai di laman web www.airselangor.com dan aplikasi Air Selangor.


Rumah terbuka MB Johor meriah

JOHOR BAHRU, 3 Mei - Sultan Johor, Sultan Ibrahim Sultan Iskandar dan Permaisuri Johor, Raja Zarith Sofiah Sultan Idris Shah berkenan berangkat ke Majlis Rumah Terbuka Menteri Besar.Turut berangkat sama, Tunku Mahkota Johor, Tunku Ismail Sultan Ibrahim bersama isteri, Cik Puan Besar Khaleeda Bustamam. Rumah Terbuka yang berlangsung di kediaman rasmi Menteri Besar Johor, di Saujana di sini dihadiri kira-kira 10,000 orang terdiri daripada berbilang kaum. "Alhamdulillah ramai rakyat Johor tertunggu, kita tidak sambut semalam tetapi syawal kedua meriah jadi kita berharap sampai ke petang," kata Menteri Besar Johor, Datuk Onn Hafiz Ghazi yang ditemui pemberita pada majlis berkenaan.

(Menteri Besar Johor, Datuk Onn Hafiz Ghazi)

Turut hadir pada majlis itu, Menteri Pengangkutan, Datuk Seri Dr Wee Ka Siong dan barisan exco kerajaan Johor.


Majlis Rumah Terbuka Hari Raya Aidilfitri PM pada Ahad ini

KUALA LUMPUR, 3 Mei - Perdana Menteri, Datuk Seri Ismail Sabri Yaakob menjemput seluruh Keluarga Malaysia untuk menghadiri Majlis Rumah Terbuka Hari Raya Aidilfitri pada Ahad ini. Menerusi hantaran di laman Facebook beliau hari ini, Ismail Sabri berkata majlis itu akan diadakan di Laman Sari, Kompleks Seri Perdana, Putrajaya bermula 10 pagi hingga 4 petang. "Kita berkumpul dan bersama-sama meraikan Aidilfitri sebagai sebuah keluarga besar, Keluarga Malaysia. "Insya-Allah banyak juadah enak disajikan untuk Keluarga Malaysia yang tersayang. Kita jumpa nanti ya...," katanya. Jabatan Perdana Menteri menerusi hantaran Facebook pada 30 April lepas memaklumkan, semua yang hadir perlu mematuhi prosedur operasi standard terkini semasa Fasa Peralihan Ke Endemik dan digalakkan memakai pelitup muka serta mengamalkan penjarakan fizikal.Hantaran itu turut melampirkan poster panduan pakaian dan maklumat perkhidmatan bas percuma untuk ke majlis tersebut.

(Panduan pemakaian ke Majlis Rumah Terbuka Hari Raya Aidilfitri pada Ahad ini)

Berdasarkan poster itu, pakaian yang dibenarkan ialah baju berlengan, seluar panjang, skirt bawah paras lutut dan berkasut manakala pakaian yang dilarang ialah seluar pendek bawah paras lutut, skirt pendek atas paras lutut, baju tidak berlengan, seluar jeans koyak dan selipar.“Orang ramai hendaklah berpakaian kemas dan sopan. Kegagalan mematuhi etika pemakaian ini boleh mengakibatkan anda tidak dibenarkan memasuki Kompleks Seri Perdana,” menurut petikan di poster itu.Untuk maklumat lanjut, orang ramai boleh melayari portal dan media sosial JPM dari semasa ke semasa.-BERNAMA


Pengguna KTMB perlu pakai pelitup muka

KUALA LUMPUR, 3 Mei - Pengguna tren Keretapi Tanah Melayu Berhad (KTMB) perlu sentiasa mematuhi Prosedur Operasi Standard (SOP) seperti memakai pelitup muka ketika berada dalam tren. Ketua Pegawai Eksekutif Kumpulan, Rani Hisham Samsudin berkata, tren kereta api merupakan kawasan tertutup dan dipenuhi orang ramai"Meski pun kerajaan mengumumkan kelonggaran SOP bermula pada 1 Mei lalu, namun kita tetap mengamalkan SOP sekiranya berada dalam tren."Mereka mesti memakai pelitup muka sepanjang masa, cuma sekarang kelonggaran pengguna tren tidak perlu mengimbas kod QR MySejahtera," katanya kepada RTM.Rani Hisham berkata, pihaknya sentiasa bersedia memastikan pengguna mematuhi SOP yang ditetapkan.

Menteri Kesihatan, Khairy Jamaluddin, sebelum ini, memaklumkan pemakaian pelitup muka diwajibkan apabila berada dalam bangunan dan pengangkutan awam termasuk e-hailing, berkuat kuasa 1 Mei lalu.


ECRL mampu atasi masalah kesesakan jalan raya di musim perayaan

JOHOR BAHRU, 3 Mei - Masalah kesesakan jalan raya setiap kali musim perayaan terutama ke pantai timur, bakal diselesaikan.Ia sebaik Laluan Rel Pantai Timur, ECRL siap penghujung tahun 2026.  Menteri Pengangkutan, Datuk Seri Dr Wee Ka Siong berkata masa perjalanan menjadi lebih singkat sekitar empat jam sahaja. "Untuk jalan balik ke pantai timur ketika musim perayaan memang jauh lebih sesak daripada biasa, pembinaan ECRL ini dapat menyelesaikan masalah dialami."Dengan ini masa perjalanan hanya memerlukan sekitar empat jam sahaja dan ini akan membantu rakyat di wilayah berkenaan," katanya.

(Wee ketika bercakap kepada pemberita di Johor Bahru hari ini)

Beliau menyatakan demikian kepada pemberita ketika ditemui di majlis rumah terbuka Menteri Besar Johor, Datuk Onn Hafiz Ghazi di Saujana, di sini hari ini.  Sementara itu, Wee berkata situasi kesesakan hampir kesemua jalan utama seluruh negara terkawal dan tiada kemalangan dahsyat dilaporkan setakat ini. Situasi itu juga didorong dengan pemberian tol percuma. "Kita adakan pelbagai kempen keselamatan jalan raya, kita juga menyekat kenderaan berat di jalan utama dan jalan persekutuan kerana apabila dicampur adukkan kenderaan biasa dan berat ini menyebabkan orang tidak sabar, mereka potong itu berlaku kemalangan," katanya.


MAIPs peruntuk hampir RM49 juta untuk sumbangan Ramadan

ARAU, 3 Mei - 12 inisiatif dilaksanakan Majlis Agama Islam dan Adat Istiadat Melayu Perlis (MAIPs) sepanjang Ramadan lepas, menerusi peruntukan hampir RM49 juta. Ketua Pegawai Eksekutif MAIPs, Mohd Nazim Mohd Noor berkata sumbangan itu melibatkan Program Dakwah Bil Hal MAIPs, Bantuan Fitrah MAIPs, Program Ihya Ramadan Rumah-Rumah Anak Yatim Negeri Perlis dan Program Ihya Ramadan Rumah-Rumah Kebajikan Negeri Perlis.  Selain Peruntukan Tahunan Institusi Pendidikan Islam Negeri Perlis, Bantuan Mikro Baik Pulih Rumah, Bantuan NGO Muallaf, Peruntukan Tahunan Kepada Teratak Rahmat Persatuan Al-Islah serta Program Ihya Ramadan Kepada IPT Negeri Perlis.  Sumbangan juga menerusi Amilin Petugas Lebaran Rejimen 504 Askar Wataniah, Bantuan Muallaf dan Peruntukan Tahunan Kepada PERKIM Negeri Perlis.

(Jumlah keseluruhan sumbangan Ramadan MAIPs 1443H/2022)

Dalam pada itu, Raja Muda Perlis, Tuanku Syed Faizuddin Putra Jamalullail yang juga Yang DiPertua MAIPs menitahkan harapan untuk MAIPs terus memperkasa jaringan kerjasama strategik dengan agensi-agensi dalam dan di luar negara. Ini bagi memperkukuhkan lagi kedudukannya dan terus berusaha menjayakan semula momentum segala bentuk program perancangan demi kebaikan Ummah di negeri dan rantau ini.Ia sepertimana yang telah berjaya dilaksanakan pada sebelum penularan COVID-19 lalu.


Agong, Raja Permaisuri berangkat ke Majlis Ramah Mesra sempena Hari Raya Aidilfitri

KUALA LUMPUR, 2 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini berkenan berangkat ke Majlis Ramah Mesra Hari Raya Aidilfitri bersama Jemaah Menteri dan perwakilan asing di Istana Negara di sini.Majlis itu turut dihadiri Perdana Menteri Datuk Seri Ismail Sabri Yaakob dan isteri Datin Seri Muhaini Zainal Abidin dan Jemaah Menteri.

Antara menteri yang hadir ialah Menteri Kanan Pertahanan Datuk Seri Hishammuddin Tun Hussein, Menteri Kesihatan Khairy Jamaluddin dan Menteri Komunikasi dan Multimedia Tan Sri Annuar Musa.Majlis yang dihadiri kira-kira 800 tetamu itu turut disertai Ketua Setiausaha Negara Tan Sri Mohd Zuki Ali, Yang Dipertua Dewan Negara Tan Sri Dr Rais Yatim, Yang Dipertua Dewan Rakyat Datuk Azhar Azizan Harun, Panglima Angkatan Tentera Malaysia (ATM) Jen Tan Sri Affendi Buang dan Ketua Polis Negara Tan Sri Acryl Sani Abdullah Sani.Majlis itu turut dihadiri perwakilan asing antaranya dari Turki, Singapura, Amerika Syarikat, Azerbaijan, Australia, New Zealand, Bangladesh, Pakistan, Ireland dan Kanada.

Tetamu lain yang dijemput adalah veteran ATM dan Polis Diraja Malaysia (PDRM), ahli sukan veteran, ketua Orang Asli serta aktivis sosial.Majlis Ramah Mesra Hari Raya Aidilfitri itu adalah kali pertama diadakan di Istana Negara selepas dua tahun pandemik COVID-19 melanda negara, dengan kali terakhir diadakan pada 2019.Terdahulu, Al-Sultan Abdullah menunaikan solat sunat Aidilfitri di Masjid Wilayah Persekutuan. - BERNAMA


Lebih 3,000 jemaah tunai solat hari raya Aidilfitri di Masjid Razaleigh

GUA MUSANG, 2 Mei- Lebih 3,000 jemaah memanfaatkan kelonggaran prosedur operasi standard (SOP) COVID-19 dengan menunaikan solat sunat Hari Raya Aidilfitri pertama di Masjid Razaleigh di Gua Musang, Kelantan hari ini.  Selepas dua tahun beraya dalam pandemik Covid-19, Ahli Dewan Undangan Negeri (ADUN) Galas, Mohd. Syahbuddin Hashim melahirkan rasa gembira dengan kehadiran jemaah yang memenuhi masjid.

(Kehadiran jemaah di Masjid Razaleigh, Gua Musang hari ini bagi menunaikan solat hari raya Aidilfitri)

Menurut Mohd. Syahbuddin, Masjid Razaleigh menjadi tumpuan bukan sahaja rakyat tempatan tetapi perantau yang pulang berhari raya untuk bersolat di masjid model Masjidil Haram, Mekah.  "Alhamdulillah bersyukur kepada Allah pada hari ini nampaknya ramai ke Masjid Razaleigh, masjid yang menyerupai Masjidil Haram untuk, menunaikan solat hari raya aidilfitri yang pertama sejak pembukaannya dan sambutannya amat baik oleh jemaah yang hadir memenuhi masjid awal pagi.Terima kasih kepada Tengku Razaleigh yang menginspirasikan pembinaan bukan sahaja tarikan kepada warga tempatan tetapi viral kepada warga Kelantan dan perantau yang masuk ke sini," kata Syahbuddin kepada pemberita RTM.

(Ahli Dewan Undangan Negeri (ADUN) Galas, Mohd. Syahbuddin Hashim ditemu bual media di masjid berkenaan)

Sementara itu, orang ramai teruja apabila dapat bersolat hari raya di masjid Razaleigh.  Bagi jemaah, Mohd Suariman Mohd Zain dan Syahida Fauzi menzahirkan rasa syukur dapat menunaikan ibadah tersebut dengan pelonggaran SOP terkini."Bersyukur ke hadrat ilahi dapat kita meraikan hari raya Aidilfitri hari ini. PKP pun dah habis, lepas itu dapat solat di Masjid Razaleigh ini, rasa gembira lah, Masjid pun cantik ada ala-ala Masjidil Haram kan. Boleh ambil gambar untuk kenang-kenangan," kata Suariman kepada RTM.

"Syukur alhamdulillah walaupun tak berpeluang ke Masjidil Haram tapi bila ada masjid macam ini kan, kami di tanah air rasa bersyukur sangat. Dapat singgah solat raya kat sini dan sangat berbangga sebagai rakyat Kelantan bila wujudnya replika seperti ini," kata Syahida Fauzi kepada RTM. Setelah tertangguh hampir dua tahun, Masjid Razaleigh yang mirip Masjidil Haram, Mekah dibuka secara rasmi pada 1 April lalu.  Pembukaan masjid bernilai RM34 juta itu sebelum ini terpaksa ditangguh berikutan penularan COVID-19 yang masih belum reda sepenuhnya.


727 kes kemalangan di Johor, polis saran pengguna berhemah ketika memandu

JOHOR BAHRU, 2 Mei- Sebanyak 727 kes kemalangan direkodkan sepanjang 3 hari pelaksanaan Op Selamat 18 Hari Raya Aidilfitri di Johor, dengan enam daripadanya kemalangan maut. Ketua Polis Johor, Datuk Kamarul Zaman Mamat dalam kenyataannya memaklumkan, dua kes kematian dicatatkan di Johor Bahru Selatan dan dua lagi di Kota Tinggi manakala masing-masing satu kes di Segamat dan Kluang. Sepanjang tempoh sama juga, 7,249 saman bagi enam kategori kesalahan dikeluarkan, melibatkan memandu melebihi had laju, memandu di lorong kecemasan dan memotong di garisan berkembar.  Selain potong barisan, langgar isyarat lampu isyarat dan kesalahan menggunakan alat telekomunikasi ketika memandu. Polis Johor juga katanya akan terus fokus dan komited dengan penugasan Op Selamat 18 dalam memastikan kelancaran aliran trafik serta memastikan kes-kes jenayah khususnya jenayah pecah rumah dapat dibendung sepanjang musim cuti perayaan kali.

(Laluan trafik di Johor dikawal selia PDRM bagi mengelakkan kesesakan selain memastikan pematuhan pengguna)